Penghujung 2019: Rekod Suhu Paling Panas, Alaska Mencair, Burung Mati & Ikan Menghilang

Alaska merekodkan suhu tinggi purata paling panas pada penghujung tahun 2019 selepas setahun berdepan dengan cuaca ekstrem yang berubah-ubah.

Hidupan liar juga menderita akibat daripada cuaca yang tidak menentu itu. Jumlah kematian burung laut secara besar-besaran dan mamalia laut akibat dari pergolakan ekologi yang berlaku.

Menurut para penyelidik, gangguan ini berlaku disebabkan oleh corak pemanasan yang berterusan. Alaska yang berdekatan dengan Artik menerima impak melampau berikutan kenaikan suhu dua kali ganda kadarnya berbanding keseluruha planet bumi.

“Walaupun dengan kehadiran cuaca sejuk secar tiba-tiba baru-baru ini, saya tidak dapat nafikan tahun 2019 tetap menjadi tahunyang paling panas dalam rekod”, ujar kata klimatologi University of Alaska, Brian Brettschneider.

Tahun paling panas Alaska adalah pada 2016, apabila suhu purata tahunan mencatatkan lebih daripada 0 Celsius. Itu adalah kali pertama suhu sudah tidak lagi berada di paras beku,” kata kenyataan dari Pentadbiran Laut dan Atmosfera Kebangsaan.

Pencairan pada musim bunga menyaksikan kesan pada sungai-sungai utama berlaku lebih awal daripada biasa, dan lapisan paling atas permafrost di Semenanjung Seward tidak lagi membeku sepanjang tahun.

Suhu musum panas sudah meningkat menjadi 32 darjah Celsius atau lebih di beberapa kawasan termasuk Anchorage, yang sudahpun dalam kemarau teruk. Kebakaran hutan memusnahkan kediaman, memaksa pemindahan dan mencemarkan udara selama berminggu-minggu.

Suhu laut yang meningkat pula membuatkan algae bertoksik membiak pantas di Laut Ahukchi di Artik.

Kehilangan bongkah dan dataran ais membuatkan permukaan laut menyerap lebih banyak suhu panas, mencetuskan kitaran termodinamik yang mengakibatkan siri kesan perubahan iklim di seluruh dunia, ujar Thoman.

Laut Bering menunjukkan isyarat jelas apabila populasi ikan ketara berkurangan dan bangkai-bangkai burung laut mencemari pantai.

“Situasi luar biasa pada 2019 akan menjadi petunjuk kepada masa depan Alaska. Ia akan terus berlaku,” keluh Brettschneider.


Maut Ketika ‘Berselfie’

BANGKOK: Seorang pelancong Perancis maut selepas terjatuh dari air terjun ketika cuba mengambil swafoto dalam kejadian di pulau Koh Samui, Thailand semalam.

Polis dalam kenyataan hari ini berkata, mangsa lelaki berusia 33 tahun terjatuh dari air terjun Na Mueang 2 pada tengahari.

Seorang pelancong Sepanyol maut akibat terjatuh di lokasi sama pada Julai lalu.

Jurucakap polis Leftenan Phuvadol Viriyavarangkul berkata, pasukan keselamatan mengambil masa beberapa jam untuk mengeluarkan mayat mangsa kerana keadaan air terjun yang lincin dan curam.

Menurut Viriyavarangkul, air terjun itu sudah dipasangkan halangan dan terdapat tanda amaran bahaya diletakkan di lokasi.

“Rakan mangsa memberitahu dia cuba mengambil swafoto sebelum tergelincir dan terjatuh ke bawah,” katanya.- AFP


2 Lelaki Digantung Sampai Mati Edar Syabu Lebih 70 Kilogram

TAWAU: Mahkamah Tinggi Tawau, di sini, hari ini, menjatuhkan hukuman gantung sampai mati terhadap dua lelaki selepas didapati bersalah mengedar dadah jenis methamphetamine seberat 70,942.52 gram tiga tahun lalu.

Hakim Dr Lim Hock Leng membuat keputusan itu selepas kedua tertuduh, Tan Teng Siong, 52, dan Tay Thong Keng, 34, didapati bersalah atas pertuduhan mengikut Seksyen 39B(1)(a) Akta Dadah Berbahaya (ADB) 1952.

Keputusan itu dibuat Hock Leng selepas pihak pembelaan gagal menimbulkan keraguan munasabah terhadap kes itu.

“Kedua-dua tertuduh didapati gagal menimbulkan keraguan munasabah terhadap kes pihak pendakwaan yang berjaya membuktikan kedua-dua tertuduh sememangnya mempunyai niat bersama untuk menyeludup dadah.

“Oleh yang demikian, kedua-dua tertuduh didapati bersalah di bawah Seksyen 39B(1)(a) Akta Dadah Berbahaya (ADB) 1952 untuk digantung sampai mati,” katanya.

Berdasarkan kertas pertuduhan, Teng Siong (tertuduh pertama) dan Thong Keng (tertuduh ketiga) bersama seorang lagi, Tan Teng Sang, 37, (tertuduh kedua) didakwa bersama-sama mengedar methamphetamine seberat 70,942.52 gram di Jalan Haji Karim (belakang bangunan Mahkamah Tawau) pada 12.30 tengah malam, 9 November 2018.

Bagaimanapun, Teng Sang, dibebas dan dilepaskan pada akhir kes pendakwaan pada 20 dan 21 Mac 2021.

Sepanjang perbicaraan yang bermula pada November 2020 itu, pihak pendakwaan memanggil tiga saksi sementara pihak pembelaan masing-masing hanya menampilkan kedua-dua tertuduh sebagai saksi sehingga perbicaraan selesai pada Jun 2021.

Pendakwaan dikendalikan Timbalan Pendakwa Raya Mohammed Ali Imran, manakala Teng Siong diwakili Dominic Chew Luke Ressa dan Thong Keng diwakili Ram Singh. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Boboy & Rakan Ditahan Di Kota Belud

KOTA BELUD: Dua pengedar dadah ditahan polis di hadapan rumah tidak bernombor di Kampung Kota Belud, semalam.

Ketua Polis Daerah Kota Belud, Superintendan Mohd Zaidi Abdullah berkata, kedua-dua suspek lelaki itu ditahan anggota Bahagian Siasatan Jenayah Narkotik Daerah (BSJN) dari Ibu Pejabat Polis Daerah (IPD) Kota Belud pada 8 pagi tadi.

“Tangkapan pertama membabitkan pengedar berusia 28 tahun yang membawa enam paket plastik mengandungi ketulan hablur iaitu syabu seberat 33.54 gram bernilai RM5,000.

“Suspek kemudiannya mengaku mendapatkan bekalan daripada rakan lelakinya dikenali ‘Boboy’ berusia 35 tahun yang juga pengedar dadah,” katanya ketika dihubungi.

Menurutnya, susulan itu, polis menjalankan pemeriksaan di sekitar lokasi sebelum menemui suspek kedua sedang bersembunyi di kawasan belukar tidak jauh dari rumah berkenaan.

“Pemeriksaan lanjut menemui dua paket plastik syabu seberat 5.49 gram bernilai RM750 pada suspek kedua,” katanya.

Katanya, semakan lanjut mendapati kedua-dua suspek warga tempatan itu mempunyai rekod lampau mengikut Seksyen 12(2) Akta Dadah Berbahaya (ADB) 1952 dan Seksyen 15(1)(a) akta sama.

Mohd Zaidi berkata, kedua-dua suspek direman selama empat hari bermula hari ini manakala kes disiasat mengikut Seksyen 39A(2) ADB 1952 dan Seksyen 39A(1) akta sama.- Harian Metro

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


16 Ketua Cabang PKR Desak Christina Liew Diganti

KOTA KINABALU: Kepimpinan cabang PKR Sabah mendesak Presidennya, Anwar Ibrahim, menggantikan Ketua PKR Sabah Christina Liew.

Ketua Cabang Keningau Sangkar Rasam, yang mewakili 16 kepimpinan cabang negeri itu menegaskan, PKR Sabah akan kembali kukuh berdepan pilihan raya umum akan datang, jika kepimpinan baharu dilantik.

Katanya, mereka sudah memaklumkan pendirian itu dan sedang menunggu keputusan Anwar berhubung perkara berkenaan.

Dalam pada itu, Liew cuba meredakan tindakan 16 Ketua Cabang berkenaan, dengan berkata,”Saya serahkan kepada presiden, itu adalah bidang kuasanya.”

Enam belas Ketua Cabang yang dipercayai menyokong tindakan itu membabitkan Sazalye Donol (Kota Marudu), Simsudin Sidek (Labuan), Dausil Kundayong (Tuaran), Franti Kuntau (Papar), Wendey Agung Baruh (Sipitang), Peter Sumping (Ranau), Raymond Ahuar (Pensiangan) dan Matusin Apang (Batu Sapi).

Selain itu, Ketua Cabang lain adalah Sahrudin Harol (Sandakan), Romansa Lamin (Silam), Sahrul Zakaria (Kalabakan), Barani Ampise (Tenom), Roslan Hussin (Kimanis), Abdul Gani Zebika (Tawau) dan Rasam (Keningau).

Liew berkata, beliau terlalu sibuk mempromosikan parti untuk dirinya bimbang berkenaan desakan seperti itu.

“Saya akan lebih bimbang sekiranya tidak dapat mempromosikan parti. Saya tidak mahu apa yang berlaku di Sarawak berulang,” merujuk kepada kekalahan besar PKR pada pilihan raya negeri Sarawak, semalam.

“Selepas pilihan raya negeri Melaka dan Sarawak, reaksi segera bagi PKR adalah menang lebih banyak kerusi (di Sabah). Itu menjadi pertimbangan dan keutamaan saya,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Budak Disumbat Dalam Karung Guni, Dipukul Bapa Tiri Seperti ‘Punching Bag’ Sehingga Mati

Bukan sahaja tidak dibantu, malah kanak-kanak berusia dua tahun ini diabaikan oleh ibu kandungnya sendiri. Mangsa terpaksa menanggung rasa sakit didera pukul oleh ayah tirinya yang menganggap dia sebagai punching bag. Jeritan mangsa langsung tidak pernah diendahkan oleh ibunya. Sehinggalah kematian mangsa itu menggemparkan penduduk di kawasan kejiranan di Kabupaten Langkat Sumatera Utara, Indonesia. Mangsa, Muhammad Ibrahim Ramadhan, menjadi mangsa kekejaman bapa tirinya, Ricky Sitepu, 30. Perbuatan suspek terbongkar selepas penduduk berada curiga setelah lima hari tidak melihat kelibat mangsa yang kebiasaannya bermain bersama kanak-kanak lain. Didorong dengan rasa ingin tahu, beberapa penduduk datang ke rumah keluarga itu tetapi tidak menemui mereka. Dalam masa yang sama, mereka ternampak satu bonggolan tanah yang mencurigakan dan mengeluarkan bau busuk. Turut ditemui, selipar mangsa, yang menguatkan lagi prasangka penduduk setempat yang kemudian mengambil keputusan untuk mengorek tanah itu dan terkejut apabila menemui mayat mangsa di dalamnya. Polis mengesahkan penemuan mayat itu dan mengesyaki mangsa telah dibunuh. Mayatnya dibawa ke hospital untuk dibedah siasat. Siasatan awal mendapati mangsa dibunuh oleh Ricky Sitepu. Malah mangsa juga selalu didera oleh suspek seperti dicucuh dengan puntung rokok, dimasukkan dalam karung guni dan digantung di luar rumah sebelum dipukul seperti punching bag. Perbuatan suspek diketahui ibu mangsa tetapi langsung tidak mempedulikannya. Ketika dia tahu anaknya telah mati dibunuh suspek, si ibu membantu suspek menguburkan mangsa. Selesai menguburkan mangsa, mereka melarikan diri. Tetapi mereka berjaya dikesan oleh pihak polis lalu ditangkap untuk tindakan undang-undang. Mereka bakal berdepan dengan hukuman penjara seumur hidup atau penjara maksimum 20 tahun. Sumber: Sosok


Tempoh Pajakan Tanah Di Sabah Dilajuntkan 999 Tahun

NABAWAN: Kerajaan Sabah memutuskan pemulihan tempoh pajakan tanah di negeri ini daripada 99 tahun kepada 999 tahun

Ketua Menteri, Datuk Seri Mohd Shafie Apdal, berkata keputusan itu dibuat Kabinet negeri pada 17 Jun lalu.

“Perkara ini telah diputuskan kabinet negeri pada 17 Jun lalu dan hari ini saya umumkannnya iaitu pajakan tanah daripada 99 ke 999 tahun, ini seolah-olah Freehold (pegangan bebas).

“Ini akan memberi lebih banyak manfaat bukan hanya kepada pemilik tanah tetapi juga pembangunan yang ada di kawasan terbabit.

“Contoh jika ada pembangunan, mereka ada tempoh selama 999 tahun dan nilai itu akan meningkatkan hasil,” katanya ketika melancarkan cadangan projek Pekan Hijau Nabawan, Pekan Hutan Tropika Sapulut, Hab Makanan Zon Pedalaman dan Tanaman Komuniti Paulownia serta penyerahan geran tanah daerah Nabawan, di Dewan Serbaguna Majlis Daerah Nabawan, di sini hari ini.

Yang turut hadir Timbalan Ketua Menteri, Datuk Wilfred Madius Tangau; Pengarah Jabatan Tanah dan Ukur Sabah, Bernard Liew Chau Min dan Pengerusi SEDCO, Datuk Dr Richard Sakian Gunting.

Pemulihan pajakan tanah daripada 99 tahun ke 999 tahun itu membabitkan sebanyak 5,978 hak milik.

Dalam sidang media mengenai pelancaran cadangan empat projek di Nabawan itu, Mohd Shafie berkata ia akan memberi banyak manfaat kepada penduduk di daerah berkenaan.

“Bukan hanya menjadikan Nabawan sebagai pekan hijau tetapi juga pertanian menerusi hab makanan itu akan membantu masyarakat di situ meningkatkan pendapatan mereka.

“Malah kedudukan Nabawan yang tidak jauh dari Kalimantan akan memberi banyak manfaat kepada daerah ini,” katanya sambil menambah perancangan yang baik akan membantu rakyat di daerah ini.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pemandu Teksi Mabuk Dipenjara & Denda RM2000

TAWAU: Seorang pemandu teksi dijatuhi hukuman penjara lapan bulan dan denda RM2,000 selepas mengaku salah memandu dalam keadaan mabuk di Mahkamah Majistret Tawau.

Anuar Mohd Sabir, 57, membuat pengakuan itu ketika pertuduhan dibacakan di hadapan Timbalan Pendaftar Mahkamah Tinggi Tawau, Amir Shah Amir Hassan.

Mahkamah turut memerintahkan tertuduh menjalani hukuman tambahan penjara dua bulan sekiranya gagal membayar denda itu.

Mengikut kertas pertuduhan, Anuar didakwa melakukan kesalahan itu di Batu 3 Jalan Apas, kira-kira jam 1.15 pagi pada 2 Disember lalu.

Dia didakwa mengikut Seksyen 45 (1) Akta Pengangkutan Jalan 1987 (Akta 333/87) yang jika sabit kesalahan boleh didenda sehingga RM6,000 dan dipenjarakan tidak melebihi 12 bulan.

Pendakwaan dikendalikan Pegawai Pendakwa Bahagian Siasatan dan Penguatkuasaan Polis Trafik (BSPT) Ibu Pejabat Polis Daerah (IPD) Tawau, Asisten Superintendan Joan Lee, manakala tertuduh tidak diwakili peguam.

Terdahulu, Joan dalam hujahnya menegaskan kes membabitkan pemandu mabuk semakin meningkat bukan saja di daerah ini malah di seluruh negara.

Tegasnya, tertuduh sebagai seorang pemandu teksi yang membawa penumpang dalam keadaan mabuk bukan saja membahayakan diri sendiri tetapi kepada pengguna jalan raya yang lain.

Sehubungan itu, beliau memohon mahkamah menjatuhkan hukuman yang setimpal sebagai pengajaran dan peringatan kepada pemandu lain supaya tidak memandu di bawah pengaruh alkohol.- Harian Metro


Selesaikan Segera Masalah Kekurangan Vaksin Di Sabah, Ongkili Beritahu Kerajaan

KOTA KINABALU: Kerajaan digesa segera mengatasi masalah kekurangan vaksin Covid-19 di Sabah sehingga mengakibatkan masyarakat yang tinggal di pedalaman terpaksa dibatalkan temujanji berikutan masalah itu.

Ahli Parlimen Kota Marudu, Maximus Ongkili, berkata perkara itu tidak seharusnya berlaku terutama bagi masyarakat yang tinggal di kawasan pedalaman.

“Bekalan vaksin Covid-19 di daerah ini (Kota Marudu) tidak mencukupi menyebabkan temujanji segelintir penduduk kampung terpaksa ditunda pada saat akhir

“Ada juga antara mereka yang telah sampai ke pusat pemberian vaksin (PPV) namun diberitahu temujanji mereka telah ditunda.

“Kita khuatir mereka akan hilang keyakinan dan tidak mahu menerima vaksin pada temujanji akan datang,” katanya dalam kenyataan.

Ongkili yang juga Menteri di Jabatan Perdana Menteri (Hal Ehwal Sabah dan Sarawak) berkata, masalah itu bukan hanya berlaku di kawasannya tetapi di daerah lain termasuk juga negeri jiran, Sarawak.

“Saya telah memaklumkan perkara ini kepada Menteri Sains, Teknologi dan Inovasi, Khairy Jamaluddin dan Menteri Kesihatan Dr Adham Baba agar masalah ini dapat diselesaikan segera

“Oleh itu, saya menyeru kepada pihak yang berkaitan agar memastikan bekalan vaksin di Sabah dan Sarawak mencukupi dan konsisten,” katanya.

Bagaimanapun, Ongkili berkata, pihak kerajaan telah melakukan yang terbaik dan komited dalam usaha pemberian vaksin kepada seluruh rakyat menerusi Program Imunisasi Covid-19 Kebangsaan (PICK).

Katanya, menerusi usaha dilakukan kerajaan itu, pemberian vaksin diyakini dapat dipercepatkan kepada seluruh rakyat termasuk di kawasan pedalaman yang mana terdapat masyarakat yang tidak dapat ke kawasan bandar untuk menerima suntikan vaksin mereka.

“Buktinya, Malaysia berjaya mencapai kadar vaksinasi Covid-19 melebihi 300,000 dos sehari. Namun, saya percaya Sabah dan Sarawak juga mampu mencapai angka harian seperti ini sekiranya tidak ada masalah lain seperti kekurangan bekalan vaksin,” katanya.

Dalam perkembangan sama, Ongkili berkata, daerah Kota Marudu mempunyai populasi lebih 50,000 penduduk di mana hanya 27,598 orang atau 55% telah mendaftar bagi mendapatkan suntikan vaksin.

“Di Kota Marudu sahaja sejumlah 7,899 individu telah menerima suntikan dos pertama dan 5,408 individu telah menerima suntikan dos kedua, manakala di daerah Matunggong, seramai 1,060 individu menerima dos pertama dan 1,052 telah menerima dos kedua vaksin.

“Saya menghargai kerjasama dan komitmen seluruh warga di kawasan Parlimen Kota Marudu yang telah mendapatkan suntikan vaksin Covid-19 ini,” katanya.

Ongkili berkata, beliau melihat sambutan rakyat kepada usaha kerajaan itu sangat memberangsangkan walaupun pada awalnya sambutan agak perlahan. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sarawak bakal miliki penerbangan sendiri?

KUCHING: Kerajaan Sarawak sedang meneliti cadangan menubuhkan syarikat penerbangan sendiri bagi menghubungkan negeri ini dengan beberapa bandar raya utama Asia Tenggara.

Selain Bangkok, turut berada dalam senarai penelitian ialah Jakarta, Manila dan Hong Kong yang dilihat berupaya memberikan kesan positif terhadap pertumbuhan ekonomi negeri, khususnya sektor pelancongan.

Ketua Menteri, Datuk Patinggi Abang Johari Abang Openg, berkata Sarawak kaya dari segi warisan budaya dan sumber alam, namun hubungan jaringan udara yang terhad menjadi cabaran untuk ia terus membangun dan meningkatkan pelancongan domestik serta antarabangsa.

“Kini, pelancong gemar memilih penerbangan terus kerana lebih mudah, menjimatkan masa dan kos, namun tidak banyak penerbangan disediakan menghubungkan negeri ini dengan destinasi luar.

“Sebaliknya, pelancong perlu transit terlebih dulu di Singapura atau Kuala Lumpur untuk datang ke Sarawak.

Ini tentunya menyebabkan mereka (pelancong) tidak menjadikan Sarawak sebagai destinasi utama,” katanya.

Beliau berkata demikian selepas melancarkan Program Livery Campaign Air Asia Sarawak 2019 sempena Tahun Melawat Sarawak 2019 di Lapangan Terbang Antarabangsa Kuching (LTAK), di sini hari ini.

Abang Johari berkata, walaupun beberapa syarikat penerbangan membuka laluan penerbangan baharu menghubungkan Sarawak ke destinasi antarabangsa sebelum ini, kebanyakannya tidak dapat kekal beroperasi atas pelbagai alasan.

“Mereka (syarikat penerbangan) sentiasa keluar ‘setengah jalan’. Kita memahami mereka mempunyai kebimbangan sendiri kerana ini adalah perniagaan…yang ada untung dan rugi, selain risiko yang berkaitan.

“Namun, kita memerlukan lebih banyak masa untuk membina aliran pelancong yang mampan.

Justeru, Sarawak sangat serius dalam menubuhkan syarikat penerbangan sendiri, bukan yang besar tetapi cukup untuk menghubungkan negeri ini ke beberapa destinasi utama dan berpotensi,” katanya.

Beliau menjelaskan inisiatif itu bukan sesuatu yang baharu kerana Kerajaan Sarawak pernah mengemukakan hasrat mengambilalih operasi MASwings daripada Malaysia Airlines Berhad (MAB), namun rundingan dijalankan tidak membuahkan hasil positif.

Katanya, antara sebab ketika itu ialah kebimbangan MAB sekiranya Sarawak menjadi pesaing mereka apabila kerajaan negeri mengambil alih MASwings.

Sementara itu, LTAK kini dihubungkan dengan empat destinasi antarabangsa iaitu Singapura, Bandar Seri Begawan dan Pontianak, termasuk penerbangan terus antara Kuching – Shenzhen – Kuching yang dilancarkan pada Oktober 2017.

Selain itu, kerajaan Sarawak juga sedang mengendalikan pelan induk untuk menaik taraf kemudahan di taman negara bagi memberikan pengalaman yang lebih selesa kepada pelawat.

Salah satu objektif Kempen Tahun Melawat Sarawak 2019 ialah untuk menambah 4.6 juta pelancong yang dicatatkan tahun lalu kepada lima juta menjelang akhir tahun ini. – Berita Harian


Ibu Jatuh Dari Tingkat Enam Bersama Bayi Di Hospital Lahad Datu

LAHAD DATU: Seorang ibu bersama bayinya ditemui meninggal dunia dipercayai akibat jatuh dari tingkat enam sebuah hospital di Lahad Datu, pagi hari ini.

Dalam kejadian kira-kira 8 pagi tadi, remaja berusia 16 tahun itu jatuh dari bangunan berkenaan bersama bayi perempuannya yang berusia lima bulan, bagaimanapun punca kejadian masih belum diketahui.

Difahamkan, bayi kepada remaja itu menerima rawatan di hospital berkenaan, namun Harian Metro belum menerima maklumat lanjut mengenainya.

Ketua Polis Daerah Lahad Datu, Asisten Komisioner Nasri Mansor ketika dihubungi sebentar tadi mengesahkan kejadian dan memaklumkan bayi berkenaan pesakit di hospital terbabit.

“Siasatan lanjut berhubung kejadian masih dijalankan dan pihak kami akan memaklumkan sebarang perkembangan siasatan,” katanya.


Agong, Permaisuri Agong Ucap Selamat Menyambut Krismas

KUALA LUMPUR : Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah menyampaikan ucap selamat kepada masyarakat beragama Kristian di seluruh negara yang menyambut Krismas, esok.

Baginda berdua turut menzahirkan harapan supaya perayaan Krismas membawa keamanan, kemakmuran, perpaduan dan kegembiraan kepada semua yang menyambutnya.

Datuk Pengelola Bijaya Diraja Istana Negara Datuk Ahmad Fadli Shamsuddin berkata, baginda bertitah supaya rakyat tidak gusar dan bersedih kerana tidak dapat meraikan perayaan itu seperti kelaziman ekoran penularan wabak Covid-19.

“Walaupun perayaan ini terpaksa disambut dengan pelbagai peraturan dan larangan, rakyat perlu bersyukur dan bergembira kerana masih dikurniakan kesihatan untuk bersama keluarga dan insan tersayang,” titah baginda menerusi kenyataan dikeluarkan Istana Negara, hari ini.

Ahmad Fadli berkata, baginda turut menasihati rakyat dalam meraikan perayaan ini supaya berwaspada dan berdisiplin menjaga keselamatan serta kesihatan diri dan mematuhi prosedur operasi standard (SOP) yang ditetapkan kerajaan serta pihak berkuasa.

“Baginda berdua turut mengambil kesempatan ini untuk menzahirkan ucapan selamat menyambut tahun baru kepada seluruh rakyat jelata sempena sambutan perayaan tahun baru 2021.

“Baginda mengajak seluruh rakyat tanpa mengira latar belakang untuk bersama mendoakan supaya Malaysia sentiasa dirahmati dan dilindungi daripada segala bentuk ancaman serta dikurniakan kemakmuran dan perpaduan berkekalan,” katanya.

Menurutnya, Al-Sultan Abdullah kini berada di Abu Dhabi, Emiriah Arab Bersatu sempena lawatan khas selama lima hari dan dijadualkan berangkat pulang ke tanah air, esok.

“Berdasarkan SOP ditetapkan kerajaan, baginda akan menjalani ujian saringan Covid-19 sebelum berangkat pulang dari Abu Dhabi dan sebaik mendarat tiba di Kompleks Bunga Raya, Lapangan Terbang Antarabangsa Kuala Lumpur.

“Al-Sultan Abdullah juga akan menyambut tahun baru 2021 di Istana Negara kerana baginda dinasihati menjalani kuarantin diri seperti ditetapkan Kementerian Kesihatan Malaysia kepada mereka yang pulang atau masuk ke Malaysia dari luar negara,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Wanita Antara Tiga Ditahan Ingkar PKP, Mengaku Baru Menghisap ‘Batu’

SIPITANG: Tiga individu termasuk seorang wanita yang baru melepaskan gian menghisap dadah syabu ditahan selepas melanggar Perintah Kawalan Pergerakan di dua lokasi berasingan di daerah ini, semalam.

Ketua Polis Daerah Sipitang Deputi Superintendan Champin Piuh berkata, kejadian pertama pada jam 2.50 petang, ketika petugas keselamatan yang menjalankan sekatan jalan raya Op Covid-19 menahan sebuah kereta jenis Perodua Azla dari Kampung Mendalong ke pekan ini.

“Apabila kereta yang dipandu seorang lelaki berusia 30 tahun hendak diperiksa, suspek bertindak memecut dan melarikan diri.

“Usaha menjejakinya akhir berjaya mengesan kereta dan pemandu terbabit di hadapan sebuah pasar raya di daerah ini, jam 6 petang hari yang sama,” katanya ketika dihubungi, hari ini.

Menurutnya, tangkapan kedua membabit seorang lelaki bersama seorang wanita berusia 41dan 34 tahun ditahan dalam sekatan jalan raya di Kampung Merintaman, jam 9.25 malam.

“Petugas Op Covid-19 menahan sebuah kereta jenis Toyota Corina Wagon dinaiki kedua-dua individu terbabit kerana dalam keadaan mencurigakan.

“Ketika ditanya alasan mereka keluar, kedua-duanya memberi alasan tidak munasbah dan anggota polis menahan sebelum membawa suspek ke Balai Polis Sipitang untuk siasatan lanjut,” katanya.

Menurutnya, siasatan ke atas ketiga-tiga suspek mendapati mereka mengaku baru saja mengambil dadah jenis syabu.

“Siasatan lanjut juga mendapati kedua-dua yang menaiki kereta Toyota Corona Wagon mempunyai rekod kesalahan dadah.

“Ketiga-tiga suspek direman mengikut Seksysn 11(1) Peraturan-Peraturan Pencegahan Dan Langkah Khas Di Kawasan Tempat Berjangkit) 2020,” katanya. – Berita Sabah


Kejam Sungguh!! ‘Tergamak Kau Potong Mulut Anjing!’

Persatuan Haiwan Malaysia menawarkan sebuah skuter kepada mereka yang menyalurkan maklumat lengkap mengenai individu yang menetak mulut seekor anjing sehingga putus.

Presidennya, Arie Dwi Andika berkata, pihaknya difahamkan kejadian itu berlaku di Sabah.

Beliau berkata, pihaknya menggesa mana-mana pertubuhan bukan kerajaan (NGO) di negeri itu untuk mengendalikan kes ini sehingga individu itu ditangkap.

“Kami mahu pelaku itu ditangkap, dituduh dan dijatuhkan mengikut enakmen kebajikan haiwan di Sabah.

“Kami di Semenanjung tidak boleh campur tangan berikutan Sabah dan Sarawak mempunyai enakmen negeri masing-masing,” katanya ketika dihubungi Harian Metro.

Beliau berkata, pihaknya dimaklumkan anjing itu kini di bawah jagaan sebuah pertubuhan haiwan di Sabah.

“Namun, difahamkan doktor yang merawat haiwan itu menasihati untuk mematikan anjing itu akibat kecederaan parah.

“Setakat ini, kami dimaklumkan ada yang memberitahu anjing itu ditetak selepas berkunjung ke rumah penduduk untuk meminta makanan.

“Kami difahamkan, pelaku itu mabuk dan membuat melakukan perkara itu sebagai hiburan,” katanya.

Dalam pada itu, beliau berharap pelaku itu ditangkap dengan segera dan mendapat hukuman setimpal atas perbuatan dilakukan.

“Kejadian ini bukan saja zalim, malah, melanggar norma manusia. Tindakan itu tidak boleh dijangkau oleh kewarasan akal fikiran.

“Berikutan itu, kami menawarkan hadiah sebuah skuter bernilai RM9,500 kepada individu atau saksi kejadian yang memberi maklumat lengkap sehingga kes itu selesai,” katanya.

Beliau berkata, pihaknya masih menyiasat berkenaan kejadian itu dan orang ramai yang mempunyai maklumat boleh menghubungi pihaknya di talian 011-20901097 (WhatsApp sahaja).


Jangkitan Covid-19 Terus Turun Kepada 8,075 Kes Hari Ini

PUTRAJAYA: Kementerian Kesihatan melaporkan 8,075 kes kes baharu Covid-19, menjadikan keseluruhan jangkitan meningkat kepada 2,285,640 kes setakat ini.

Ketua Pengarah Kesihatan, Dr Noor Hisham Abdullah berkata, Sarawak mencatatkan jumlah jangkitan harian tertinggi dengan 1,189 kes.

Ia diikuti Kelantan dengan 1,020 kes, Pulau Pinang (853), Johor (781), Selangor (686), Sabah (677), Terengganu (636), Kedah (628), Perak (548), Pahang (522), Melaka (219), Kuala Lumpur (151), Negeri Sembilan (108), Perlis (36), Putrajaya (19) dan Labuan (2).

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tetak rakan hingga mati tanya bila mahu nikah

Manado (Indonesia): Akibat berang kerana sering diajukan soalan bila mahu berkahwin, seorang lelaki berusia 52 tahun di sebuah kampung di Wawali di Minahasa Tenggara, Sulawesi Timur bertindak menetak kepala jirannya hingga mati.

Merdeka.com melaporkan, kejadian berlaku pada malam Sabtu lalu ketika suspek, Aswin datang ke rumah rakannya, Ari Kongingi, 47, untuk membeli arak cap tikus.

Dua sahabat yang bekerja sebagai petani itu pada mulanya berbual mesra tetapi suasana bertukar tegang apabila Ari mengajukan soalan, “Kapan mau nikah” kepada Aswin.

Soalan itu menyebabkan Aswin naik berang dan terus memarahi Ari sambil berkata, “Itu urusan peribadi aku, jangan masuk campur,”.

Reaksi Aswin itu menyebabkan Ari tidak berpuas hati dan dia terus mengekori lelaki itu pulang ke rumahnya.

Ketika di rumah Aswin, mereka terus bertengkar dan suspek yang berang mengambil sebilah parang lalu menetak kepala Ari.

Jurucakap polis, Ronny memberitahu, Ari meninggal dunia semalam ketika dirawat di hospital Noongan Langoan akibat kecederaan parah di kepala. – Agensi


Sudah Empat Kali, Murid Tahun Lima Rogol Kakak Sepupu 12 Tahun

PENAMPANG: Seorang murid Tahun Lima ditahan polis kerana didakwa merogol kakak sepupunya berusia 12 tahun di rumah mereka, di sini, Ahad lalu.

Kedua-dua murid terbabit dikesan melakukan hubungan seks di dalam bilik tidur sebelum disedari abang mangsa.

Ketua Polis Daerah Penampang, Deputi Superintendan Mohd Haris Ibrahim, berkata pihaknya menerima laporan daripada ibu mangsa sejurus selepas kejadian disedari ahli keluarganya.

Katanya, kanak-kanak lelaki terbabit kemudiannya ditahan kira-kira jam 12 tengah hari keesokan hari untuk membantu siasatan lanjut.

“Hasil siasatan yang dijalankan, kanak-kanak lelaki itu mengaku sudah empat kali melakukan hubungan seks bersama mangsa.

“Kanak-kanak ini juga mengaku terpengaruh dengan video lucah yang ditonton menerusi telefon pintar,” katanya ketika ditemui, hari ini.

Mohd Haris berkata, pihaknya masih menjalankan siasatan lanjut untuk mengenal pasti sejak bila kejadian itu berlaku.

Katanya, suspek direman tujuh hari bagi membantu siasatan mengikut Seksyen 376 Kanun Keseksaan.

“Kes akan dirujuk kepada Timbalan Pendakwa Raya untuk tindakan lanjut,” katanya.


Bekas ADUN Kunak Nilwan Kabang Meninggal Dunia Kerana COVID-19

KOTA KINABALU, 19 Sept : Bekas Ahli Dewan Undangan Negeri (ADUN) Kunak Datuk Nilwan Kabang meninggal dunia di Hospital Gleneagles di sini awal pagi ini akibat jangkitan COVID-19.

Nilwan, 71, yang juga Penolong Ketua Penerangan Badan Perhubungan UMNO Sabah menghembuskan nafas terakhir pada pukul 3.45 pagi setelah sebulan melawan virus tersebut.

Timbalan Ketua Menteri Sabah Datuk Bung Moktar Radin yang juga Badan Perhubungan UMNO Sabah mengesahkan perkara itu dan berkata Allahyarham dimasukkan ke hosital swasta berkenaan awal bulan ini.

“Bagi pihak keluarga besar UMNO Sabah saya merakamkan ucapan takziah kepada isteri arwah Datin Amnani Abdullah serta seluruh ahli keluarga, moga mereka tabah menghadapi saat sukar ini.

“Kami mendoakan moga roh Allahyarham dicucuri rahmat dan ditempatkan di kalangan mereka yang beriman,” katanya dalam kenyataan di sini hari ini.

Nilwan merupakan ADUN Kunak selama dua penggal antara 2008 hingga 2018 sebelum tewas di kerusi itu pada Pilihan Raya Umum Ke-14 kepada calon Parti Warisan Sabah Norazlinah Arif.

Bung Moktar berkata Badan Perhubungan UMNO Sabah menyifatkan pemergian Allahyarham sebagai satu kehilangan besar kepada rakyat khususnya UMNO di negeri itu.

“Allahyarham Nilwan merupakan seorang yang berjiwa kental, tidak mudah menyerah kalah dan sentiasa tenang dalam menghadapi cabaran.

“Allahyarham seorang sahabat yang rapat dengan saya, kami berkecimpung dan berjuang dalam kerjaya politik sejak era pemerintahan USNO sehingga UMNO melebarkan sayap ke Sabah, kami berjuang dalam (parti itu) bersama,” katanya.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penguat Kuasa Punca Kluster Jalan Pasar

KOTA KINABALU: Sabah merekodkan satu kluster baharu Covid-19 yang berpunca daripada seorang penguat kuasa di daerah Kota Belud, semalam.

Menteri Kerajaan Tempatan dan Perumahan negeri, Datuk Masidi Manjun berkata, sehingga semalam, seramai 13 individu disahkan dijangkiti Covid-19 yang dikaitkan dengan kluster berkenaan.

“Kes indeks adalah penguat kuasa yang dikesan positif hasil saringan bergejala di sebuah pusat perubatan di Kota Belud pada 11 Februari lalu.

“Susulan kes itu, lima kes positif Covid-19 disahkan melalui saringan bergejala dan tujuh kes lagi dikesan melalui saringan kontak rapat,” katanya dalam kenyataan perkembangan Covid-19 Sabah, di sini, malam tadi.

Semalam, Sabah merekodkan sebanyak 109 kes baharu positif Covid-19 dengan satu kematian di Kota Kinabalu, manakala seramai 112 pesakit dilaporkan sembuh.

Setakat semalam, seramai 831 pesakit Covid-19 masih dirawat atau menjalani kuarantin di hospital dan Pusat Kuarantin dan Rawatan Berisiko Rendah (PKRC) di seluruh negeri.

Masidi yang juga jurucakap Covid-19 Sabah, berkata jumlah itu mewakili 14.18 peratus penggunaan katil daripada sebanyak 5,860 unit katil yang disediakan untuk kes Covid-19 ketika ini.

Sementara itu katanya, daripada 109 kes baharu yang dilaporkan semalam, sebanyak 49 kes atau 44.9 peratus dikesan melalui saringan kluster baharu dan sedia ada.

“Sebanyak 40 kes atau 36.7 peratus pula dikesan melalui saringan kontak rapat, manakala 15 kes atau 13.8 peratus dikesan melalui saringan bergejala,” katanya.

Setakat semalam, bilangan daerah dalam zon merah kekal 13, manakala masing-masing tujuh daerah berada dalam zon jingga dan kuning.

Sebanyak 14 daripada 27 daerah di Sabah tidak merekodkan sebarang kes baharu semalam, manakala sembilan daerah merekodkan kes satu angka, masing-masing antara satu hingga lima kes. – HMetro


Kota Kinabalu Catat Kes Keracunan Makanan Tertinggi Di Sabah

KOTA KINABALU: Purata kes keracunan makanan di Sabah meningkat 65.6 peratus pada tahun lalu, dengan bilangan kes yang dicatatkan adalah sebanyak 2,763 kes.

Pengarah Kesihatan Negeri Sabah, Datuk Dr Christina Rundi berkata, secara purata kes keracunan makanan yang dilaporkan di negeri ini adalah sebanyak 1,668 kes setahun bagi tempoh 2014 hingga 2018.

Namun, jumlah itu meningkat kepada 2,763 kes tahun lalu. Keadaan ini perlu diberi perhatian serius oleh semua pemegang taruh dalam sektor penyediaan makanan.

“Atas sebab itu, keselamatan makanman dan rantaian makanan perlu dipelihara sebaik mungkin supaya keracunan makanan kepada pengguna tidak berlaku,” katanya dalam satu kenyataan, di sini semalam.

Menurutnya, setakat 6 Jun tahun ini, sebanyak 380 kes keracunan makanan dilaporkan di Sabah.

Katanya, jika dilihat pecahan mengikut daerah, Kota Kinabalu merekodkan bilangan kes keracunan makanan tertinggi setiap tahun.

Pada 2015, kes keracunan di Kota Kinabalu adalah sebanyak 641 kes dan jumlah itu meningkat kepada 811 kes pada tahun lalu.

Dengan itu, Christina mengingatkan penyedia makanan supaya mengamalkan penjagaan keselamatan makanan yang baik dalam mengamalkan norma-norma baharu bagi mencegah penularan jangkitan Covid-19.

Lima kunci keselamatan makanan yang perlu diamalkan adalah mengamalkan kebersihan diri dengan kerap mencuci tangan; asingkan makanan mentah dan sudah dimasak; masak dengan cara yang betul; simpan makanan pada suhu yang selamat; serta gunakan air dan bahan mentah yang selamat.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Jumlah Kematian Di Amerika Syarikat Melepasi 40,000

WASHINGTON: Jumlah kematian akibat pandemik COVID-19 di Amerika Syarikat (AS) telah melepasi 40,000, setakat semalam, menurut satu penjumlahan oleh Universiti Johns Hopkins.

Angka korban di negara ini telah mencecah 40,585 dengan separuh daripada jumlah itu berpusat di New York yang didakwa Gabenor Andrew Cuomo sebagai semakin ‘menunjukkan penurunan’.

Berdasarkan penjumlahan itu, bilangan korban dicatatkan AS itu mengatasi Itali yang berada di kedudukan kedua dengan 23,660 kematian.

AS juga melaporkan sebanyak 742,442 kes positif, setakat ini, iaitu hampir empat kali ganda berbanding Sepanyol.

Dalam pada itu, gabenor di beberapa negeri yang terkesan teruk dengan wabak berkenaan dilaporkan saling berperang mulut dengan Presiden Donald Trump berikutan dakwaan beliau bahawa mereka sudah menjalankan ujian mencukupi, justeru perintah berkurung harus ditarik balik.

Di New York, jumlah pesakit COVID-19 di hospital berkurangan kepada 16,000 orang berbanding 18,000 sebelum ini, termasuk mereka yang memerlukan bantuan pernafasan.

Selain itu, 507 kematian baharu dilaporkan, menurun ketara berbanding lebih 700 korban sehari sebelum ini.

“Jika ia berterusan, kita sudah melepasi tempoh kemuncak dan semua petunjuk itu memberitahu bahawa jumlah kes semakin berkurangan.

“Kami menunjukkan bahawa ‘makhluk ganas’ ini boleh dikawal tetapi kita mesti memastikan ia boleh ditewaskan sepenuhnya,” kata Cuomo pada sesi taklimat harian.

Bagi memastikan jumlah sebenar penduduk yang dijangkiti, Cuomo berkata, negeri itu akan melaksanakan ujian secara lebih agresif pada minggu seterusnya.

Beliau berkata, New York akan menyaring 2,000 individu sehari atau 14,000 orang setiap minggu terhadap keseluruhan 19 juta penduduknya.

Cuomo bersama beberapa gabenor lain memperjuangkan untuk lebih banyak saringan dilakukan sebagai sebahagian daripada perancangan membuka semula negeri mereka. – Agensi


GLC Sabah alami kerugian akan ditutup – Mohd Shafie

KOTA KINABALU, 1 Okt – Syarikat berkaitan kerajaan (GLC) negeri Sabah yang mengalami kerugian dan tidak mencatatkan sebarang keuntungan akan ditutup, kata Ketua Menteri, Datuk Seri Mohd Shafie Apdal.

Selama ini, katanya, beliau telah mendapat taklimat mengenai beberapa entiti yang merekodkan kerugian dan tidak menjana hasil bagi kerajaan negeri.

“Berdasarkan lembaran imbangan, syarikat ini mengalami kerugian bukan hanya setahun atau dua tahun tetapi lebih dari tempoh itu, jadi saya berpendapat tidak wajar lagi kerajaan negeri kekalkan semua entiti ini,” katanya kepada pemberita selepas merasmikan kursus lembaga pengarah badan berkanun dan agensi kerajaan negeri di sini, hari ini.

Bagaimanapun, ketua menteri tidak memaklumkan nama GLC yang akan ditutup terbabit memandangkan kerajaan negeri akan membuat pengumuman berkaitan itu dalam tempoh terdekat.

Ketika ditanya mengenai penstrukturan semula beberapa GLC negeri seperti Yayasan Sabah, Mohd Shafie berkata lebih banyak GLC akan menghadapi penstrukturan semula pengurusan.

“Saya berpandangan kita perlu menggabungkan beberapa syarikat ini untuk mewujudkan syarikat yang lebih besar,” katanya.


Ribuan Hadir Program Shafie Bersama Rakyat Di Kemabong

KEMABONG: Seramai lebih 10,000 penduduk Daerah Kecil Kemabong dan kawasan sekitarnya berkumpul di Dataran Terbuka Kemabong sejak awal pagi ini sempena Majlis Ramah Mesra Bersama Rakyat Sempena Ilau 2019.

Tinjauan Borneo Today mendapati rata-rata penduduk teruja menyertai sambutan besar-besaran yang julung kali diadakan itu dengan kehadiran pemimpin kerajaan terutama Ketua Menteri, Datuk Seri Mohd. Shafie Apdal.

Seorang penduduk, Jauni Antiku, 53, berkata, ini adalah kali pertama sejak hampir 10 tahun seorang pemimpin tertinggi kerajaan hadir di Pekan Kemabong bersama rakyat menyebabkan masyarakat di situ berasa amat dihargai.

“Kalau tidak silap saya pada tahun 2010 ada program kerajaan di sini tetapi sudah terlalu lama tiada penganjuran sebab itu kali ini begitu ramai yang hadir.

“Syukurlah sebab Ketua Menteri datang juga di sini walaupun jauh dari Kota Kinabalu,” katanya yang berasal dari Pekan Kemabong kepada Borneo Today.

Penduduk Kampung Sugiang Tengah, Lassan Anguk, 59, berkata, program seperti ini amat berguna kerana selain aktiviti sukan, penglibatan jabatan-jabatan kerajaan juga mampu membantu rakyat menyelesaikan urusan-urusan tertentu.

“Memang ini yang kami mahu supaya jabatan kerajaan datang ada kebaikannya untuk kami dapatkan maklumat dan bertanya terus kalau mahu pergi Kota Kinabalu sangat jauh.

“Ramai juga yang datang mahu tengok pemimpin lebih dekat macam Ketua Menteri kita,” katanya.

Program tersebut turut dihadiri Menteri Pembangunan Infrastruktur, Datuk Peter Anthony merangkap penganjur utama program dan Ahli Dewan Undangan Negeri (ADUN) Kemabong, Jamawi Jaafar.

Selain pameran oleh jabatan kerajaan, pelbagai lagi program dianjurkan seperti sukaneka dan pelbagai jenis sukan termasuk perlumbaan motocross.


Jenazah Maslim Diterbangkan Ke Semporna Pagi Ini

KOTA KINABALU: Jenazah anggota Tentera Laut Diraja Malaysia (TLDM), Laskar Kanan PAP Maslim Abdul Rahim yang maut dalam nahas di Jalan Ranau-Kota Kinabalu, kelmarin, diterbangkan ke kampung halamannya di Semporna, pagi ini.

Jenazah Allahyarham dibawa menaiki helikopter EC 725 milik Tentera Udara Diraja Malaysia (TUDM) di Terminal Dua, Lapangan Terbang Antarabangsa Kota Kinabalu, jam 8.05 pagi tadi, dengan diiringi Laskar Kanan 1 PAP Mohamad Hafiz Md Nor dan dijangka tiba di Semporna pada jam 9.35 pagi.

Proses bedah siasat selesai dijalankan di Jabatan Forensik, Hospital Queen Elizabeth (HQE), pada jam 2 petang semalam.

Allahyarham Maslim, 35, yang juga anggota Markas Wilayah Laut (Mawilla) 2 Pangkalan TLDM Sandakan, ialah antara tiga mangsa terkorban dalam kemalangan jam 12.55 tengah hari itu.

Insiden itu turut meragut nyawa dua lagi anggota TLDM, iaitu Laskar Kelas I TNL Mohamad Firdaus Mat Izan dari Kluang, Johor, dan Laskar Kelas I TMK Muhammad Arif Idris dari Melaka, manakala Laskar Kelas II TLR Vincent M Orel pula cedera.

Jenazah Mohamad Firdaus dan Muhammad Arif dijangka diterbangkan masing-masing ke Johor serta Melaka, hari ini.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sindiket Palsu Dokumen Pengenalan Diri Cabul Kedaulatan Negara – Ewon

KOTA BELUD, 30 Julai – Sindiket pemalsuan dokumen pengenalan diri adalah satu jenayah pencabulan kedaulatan negara, kata Menteri Pembangunan Luar Bandar Sabah Datuk Ewon Benedick.

Sehubungan itu, katanya, tindakan tegas perlu diambil terhadap dalang terlibat sindiket itu termasuk dalam kalangan kakitangan Jabatan Pendaftaran Negara (JPN) kerana ia bukan sahaja memburukkan imej penjawat awam malah melanggar undang-undang negara.

“Pihak polis perlu menyiapkan kertas siasatan supaya kes ini dibawa ke muka pengadilan dan semua individu terlibat dalam sindiket ini dikenakan hukuman sewajarnya,” katanya selepas merasmikan Hari Keluarga UPKO Kota Belud di sini, hari ini.

Beliau berkata demikian bagi mengulas kejayaan polis membongkar kegiatan sindiket pemalsuan dokumen pengenalan diri apabila tertangkap tiga lelaki termasuk seorang pegawai pendaftar JPN di Semporna.

Ketiga-tiga suspek kini direman mulai Rabu lepas bagi membantu siasatan dan kes disiasat mengikut Seksyen 420 Kanun Keseksaan.

Dalam pada itu, Ewon berkata, tanggungjawab warga Sabah dalam memberi kerjasama menjaga kedaulatan negeri dan negara juga amat penting, dengan memastikan persekitaran kediaman dan perusahaan ekonomi mereka bebas daripada kehadiran pendatang tanpa izin (PATI).

Masalah PATI di Sabah memerlukan penyelesaian komprehensif dan berkesan kerana kebanjiran PTI yang semakin membimbangkan dikhuatiri menjadi bom jangka di negeri ini sekiranya isu kompleks itu tidak ditangani dengan baik, katanya.


Lelaki Maut Ketika Mandi Manda Di Laut

TAWAU; 26 APRIL 2020 (Ahad) – Seorang lelaki berumur 30 tahun meninggal dunia selepas dipercayai lemas semasa mandi manda di laut di Batu 3 1/2 Jalan Apas, Tawau, pagi tadi.

Pusat Gerakan Operasi, Balai Bomba dan Penyelamat Tawau menerima panggilan kecemasan, pukul 8.36 pagi melalui talian MERS 999.

BBP Tawau digerakkan ke lokasi kejadian dengan menggunakan sebuah jentera kecemasan Fire Rescue Tender (FRT) dan sebuah jentera kecemasan Emergency Medical Rescue Services (EMRS).

Operasi tersebut diketuai Pegawai Bomba Kanan II (KUP) Jasni Hassan bersama 5 orang anggota penyelamat.Menurut komander operasi, mangsa ditemui penduduk kampung pukul 8.42 pagi sebelum pihak bomba tiba di lokasi kejadian.

Pasukan bomba bertindak membantu mengangkat mangsa dan seterusnya membantu pasukan petugas Kementerian Kesihatan Malaysia (KKM) menjalankan bantuan pernafasan CPR.

Bagaimanapun, mangsa telah disahkan meninggal dunia oleh pegawai perubatan di lokasi kejadian sebelum diserahkan kepada pihak polis untuk tindakan lanjut.Operasi tersebut ditamatkan kira-kira pukul 10.10 pagi.


Ops Cegah: Pasangan Kekasih Antara Ditahan Positif Dadah

KENINGAU: Sepasang kekasih antara ditahan dalam Ops Cegah yang dijalankan oleh anggota Agensi Antidadah Kebangsaan (AADK) Keningau di beberapa buah kampung di sekitar daerah ini dan Tambunan, kelmarin.

Semasa serbuan pasangan kekasih itu didapati baru selesai menggunakan dadah menerusi pemerhatian anggota bertugas yang melihat keadaan ruang bilik dipenuhi dengan peralatan menghisap syabu.

Ketua Pegawai AADK Keningau, Azry Golbin berkata remaja perempuan berusia 17 tahun itu juga dipercayai tidak pulang ke rumah keluarganya selama tiga hari akibat ketagih dengan dadah bersama pasangannya.

“Ketika penahanan dibuat, kedua suspek bersembunyi di dalam selimut tidak berpakaian manakala suspek lelaki, 22, dikesan sebagai Orang Kena Pengawasan (OKP) AADK Keningau yang gagal hadir mengikuti program rawatan dan pemulihan bagi tempoh tiga tahun.

“Hasil ujian saringan air kencing yang dibuat, kedua-dua suspek turut positif dadah jenis syabu,” katanya dalam satu kenyataan di sini hari ini.

Sementara itu, operasi yang dijalankan pada semalam telah berjaya menahan seramai 12 suspek termasuk pasangan kekasih terbabit yang berusia di antara 17 hingga 42 tahun kesemua disahkan gagal ujian saringan air kencing dan positif dadah jenis yang sama.

Semua tangkapan akan disiasat mengikut Seksyen 3(1) Akta Penagih Dadah (Rawatan dan Pemulihan) 1983.

Menurut Azry, operasi yang dijalankan adalah berdasarkan maklumat awam dan juga hasil risikan yang dibuat oleh pihaknya dalam tempoh seminggu dilokasi yang telah dikenalpasti.

Suspek ditahan juga diperintahkan menjalani tahanan reman selama lapan hari di Pusat Tahanan Reman Papar oleh Mahkamah Keningau bermula hari ini (Jumaat).

Sehubungan itu pihak AADK mengharapkan agar semua anggota masyarakat sentiasa peka berkaitan persekitaran dan kejiranan masing-masing daripada dicemari oleh masalah penagihan dadah yang semakin berleluasa terutama di Keningau dan Tambunan.

Katanya orang awam boleh menyalurkan aduan berkaitan aktiviti penagihan dadah ditalian 087-339886. – SabahNewsToday


MIRA Kembangkan Sayap Ke Sabah

KOTA KINABALU: Parti Tindakan Hak Minoriti (MIRA) kini mengembangkan sayap mereka di Sabah apabila membuka tiga cawangannya di negeri ini, baru-baru ini.

Setiausaha Agung, Kannan Ramasamy, berkata tiga cawangan yang telah dibuka itu ialah di Kota Kinabalu, Inanam serta Tuaran manakala lima lagi dijangka akan turut dibuka dalam masa terdekat.

“MIRA yang diwujudkan sejak 2017 telah diluluskan pendaftarannya sebagai sebuah parti pada November tahun lalu dan kini mempunyai seramai kira-kira 10,000 ahli di seluruh negara.

“Parti ini ditubuhkan adalah bagi memperjuangkan hak-hak etnik minoriti yang ada di Malaysia, kalau di semenanjung contohnya seperti India, Cina, Orang Asli, Siam dan beberapa lagi manakala di Sabah seperti orang Dusun, Kadazan, Bajau, Murut dan beberapa lagi,” katanya.

Beliau ditemui selepas mengadakan majlis ramah mesra bersama pemimpin serta ahli MIRA di Kampung Kionsom, Inanam, di sini, pada Sabtu.

Turut hadir, Penasihat MIRA, S Balasubramaniyam, Pengerusi MIRA Sabah, Devendran Karpudewir, dan Ketua Cawangan MIRA Inanam, Manogaran.

Ramasamy berkata masih ramai yang belum mengetahui kewujudan parti berkenaan di Sabah namun usaha kini sedang giat dijalankan bagi menarik lebih ramai ahli di negeri ini.

“Dengan pembukaan tiga cawangan dan lima lagi yang masih dalam perancangan, kita jangkakan akan menerima antara 400 hingga 500 ahli di negeri ini.

“Untuk pengetahuan semua juga, MIRA adalah sebuah parti yang menjadi rakan strategik Pakatan Harapan (PH) dan kita telah membantu kempen-kempen mereka pada PRU (Pilihan Raya Umum) serta PRK (Pilihan Raya Kecil) yang lalu.

“Kita juga akan bekerjasama dengan Kerajaan Negeri dari pelbagai aspek khususnya dalam usaha membangunkan etnik minoriti yang ada di Sabah,” katanya.

Sementara itu, Devendran berkata mereka akan membuka sebuah pejabat MIRA di Sabah bagi memudahkan serta melancarkan lagi operasi mereka di negeri ini.

“Buat masa ini, fokus kami adalah membuka lebih banyak cawangan serta menarik lebih ramai ahli dan selepas itu kita akan membantu ahli-ahli yang menghadapi masalah dari segi hak.

“Antara program yang telah kami rancang juga adalah memberikan tuisyen bagi pelajar yang akan menghadapi SPM (Sijil Pelajaran Malaysia) serta UPSR (Ujian Penilaian Sekolah Rendah) secara percuma,” katanya.-SabahNewsToday


4 Wanita Pelancong China Dibebaskan Selepas Dipenjara 18 Hari

TAWAU: Empat pelancong wanita warganegara China dibebaskan semalam selepas menjalani hukuman penjara 18 hari bermula daripada tarikh mereka ditahan iaitu pada 10 Disember lalu atas kesalahan gagal melaporkan diri di kaunter Jabatan Imigresen Malaysia (JIM) ketika berada di negeri ini.

Mahkamah Sesyen di sini menjatuhkan hukuman penjara selama tempoh berkenaan kepada Wang Xiali, 25, Wu Jingting, 24, Zhang Qingsi, 23, dan Liu Ling, 22, selepas kesemua mereka mengaku bersalah ketika pertuduhan dibacakan.

Pengarah JIM Sabah, Datuk Muhamad Sade Mohamad Amin berkata empat wanita itu ditahan pada 10 Disember 2019 semasa pemeriksaan dokumen pasport mereka ketika penerbangan balik ke Shanghai melalui Lapangan Terbang Antarabangsa Tawau.

“Selepas diperiksa kesemua wanita terbabit memasuki negeri ini tanpa mendapat ‘Cop Masuk Imigresen’ secara sah ketika tiba 4 Disember lalu” katanya dalam kenyataan media hari ini.

Beliau berkata wanita terbabit memasuki negeri ini menggunakan penerbangan Malaysia Airlines MH395 dari Shanghai ke Kota Kinabalu pada 4 Disember lalu jam 6.15 pagi sebelum meneruskan penerbangan ke Tawau pada jam 7.40 pagi hari yang sama.

“Bagaimanapun kesemua wanita itu gagal melapor diri di mana-mana kaunter Imigresen khususnya kaunter transit yang disediakan di Lapangan Terbang Kota Kinabalu untuk mendapatkan kebenaran masuk secara sah ke negeri ini” katanya.

Beliau berkata kesemua mereka dituduh mengikut kesalahan Seksyen 24(2) Akta Imigresen

1959/63 kerana enggan atau abai hadir di hadapan pegawai imigresen sebagaimana

dikehendaki oleh peraturan imigresen negara ini dengan penalti.

Jika sabit kesalahan mereka boleh dikenakan denda tidak melebihi RM10,000 atau penjara selama tempoh tidak lebih lima tahun atau kedua-dua sekali.

Muhamad Sade juga berkata pihaknya akan bekerjasama dengan  Malaysia Airport Berhad (MAHB) dan Lembaga Pelancongan Sabah (STB) bagi menangani masalah ini supaya tidak berulang lagi.

“Kita akan mengambil langkah proaktif dengan meletakkan peringatan dalam Bahasa Cina di pelbagai sudut di Lapangan Terbang Antarabangsa Kota Kinabalu

“Selain itu kita juga akan membuat pengumuman siaraya dalam Bahasa Cina untuk mencegah pembolosan sedemikian dari terus berlaku,” katanya.

Beliau turut menggesa kerjasama semua pihak termasuk syarikat penerbangan, agensi pelancongan dan pihak kedutaan China untuk terus aktif memberi peringatan kepada pelawat-pelawat dari negara berkenaan supaya mematuhi peraturan yang ditetapkan. –


Enam Pekerja Bot Ditahan Positif Dadah Jenis Syabu

KOTA KINABALU: Enam pekerja bot ditahan selepas didapati positif dadah dalam operasi pemeriksaan yang dijalankan Pasukan Polis Marin (PPM) di kawasan Pelabuhan Selat Selatan, Kota Kinabalu, semalam.

Operasi khas bermula jam 9 pagi itu dijalankan dengan kerjasama Bahagian Siasatan Jenayah Narkotik, Ibu Pejabat Polis Daerah (IPD) Kota Kinabalu.

Komander PPM Wilayah 4 Sabah, Asisten Komisioner Mohamad Pajeri Ali berkata, operasi kali ini menyasarkan bot penambang, bot nelayan pukat tunda, bot nelayan motor dan bot jongkong

Katanya, sepanjang operasi itu sebanyak 22 bot ditahan untuk pemeriksaan secara rawak bagi mengesan juragan bot atau krew yang disyaki terbabit dalam aktiviti penyalahgunaan dadah.

“Hasil operasi, seramai 101 individu diperiksa membabitkan 65 warga tempatan, 28 warga Filipina dan lapan warga Indonesia.

“Hasil ujian saringan awal air kencing di Pangkalan Pasukan Polis Marin Kota Kinabalu, mendapati enam individu positif dadah jenis methamphetamine,” katanya dalam kenyataan media yang dikeluarkan hari ini.

Mohamad Pajeri berkata, enam individu itu kemudiannya dibawa ke IPD Kota Kinabu untuk siasatan lanjut mengikut Seksyen 15 (1) (a) Akta Dadah Berbahaya 1952.

Katanya, jika sabit kesalahan, pesalah boleh didenda tidak lebih RM5,000 atau penjara tidak lebih dua tahun.


Kes jenayah di Sabah terkawal

LAPAN ahli sindiket penyeludupan bahan membuat bom ikan dikenakan perintah tahanan di Pusat Pemulihan Khas, Bintulu, Sarawak, selama satu tahun bermula 20 Mac lalu.

Timbalan Pesuruhjaya Polis Sabah, Datuk Zaini Jass berkata, perintah tahanan itu dibuat mengikut Seksyen 19A(1) Akta Pencegahan Jenayah 1959.

“Seramai lapan ahli sindiket penyeludupan detonator dan fius bagi membuat bahan letupan bom ikan ditangkap menerusi operasi berasingan oleh cawangan khas Polis Diraja Malaysia (PDRM) Kontinjen Sabah.

“Semua individu terdiri daripada tujuh warga tempatan dan satu lagi pemegang pas IMM13 ditangkap dalam operasi berasingan itu pada 27 Januari hingga 4 Februari lalu di sekitar Kota Kinabalu dan Kota Belud,” katanya.

Beliau berkata demikian dalam sidang media sempena Perbarisan Peringatan Hari Polis ke-212 di Dataran Kawad, Ibu Pejabat Polis Kontinjen (IPK) Sabah, di Kota Kinabalu, hari ini.

Sehubungan itu, katanya lagi, situasi keselamatan di Sabah masih dalam keadaan terkawal melalui pelbagai operasi yang dijalankan oleh PDRM.

Dalam sidang media itu, Zaini turut berkata, sebanyak 993 kes direkodkan bagi tempoh 1 Januari hingga 8 Februari tahun ini berbanding 863 kes pada tahun lalu dan didapati kes jenayah pada tahun ini menunjukkan kenaikan sebanyak 15.06 peratus berbanding tahun sebelumnya.

“Jenayah kekerasan bagi tempoh terbabit merekodkan sebanyak 97 kes pada 2018, manakala pada tahun ini sebanyak 92 kes yang mana berlaku penurunan sebanyak lima kes atau 5.15 peratus.

“Bagaimanapun, bagi jenayah harta benda pula berlaku pertambahan sebanyak 135 kes atau 17.62 peratus iaitu sebanyak 901 kes direkodkan pada tahun ini berbanding tahun lalu hanya sebanyak 766 kes,” katanya.

Zaini berkata lagi, dari segi penyelesaian kes, PDRM Sabah telah berjaya menyelesaikan sebanyak 46.83 peratus kes jenayah sepanjang tempoh Januari hingga Februari tahun ini.

“Ini bermaksud setiap 10 kes jenayah yang direkodkan, sebanyak 4.68 peratus berjaya diselesaikan dan peratusan ini meletakkan Sabah di kedudukan ke lapan dalam penyelesaian kes jenayah di Malaysia.

“Kes jenayah yang menyumbang kepada kenaikan adalah membabitkan jenayah curi dan pecah rumah,” katanya. – Harian Metro


Lebih 50% Kes Covid-19 Di Sabah Dikesan Daripada Kontak Rapat

KOTA KINABALU: Sebanyak 500 kes atau 54.82% daripada keseluruhan 913 kes harian dicatat di Sabah hari ini dikesan melalui saringan kontak rapat, kata Menteri Kerajaan Tempatan dan Perumahan negeri Masidi Manjun.

Beliau berkata situasi itu amat membimbangkan kerana ia memberi gambaran masih terdapat kebarangkalian tinggi berlaku ketidakpatuhan prosedur operasi standard (SOP) yang telah digariskan walaupun pelbagai seruan dan saranan telah dilakukan oleh pihak kerajaan.

“Jumlah kes positif Covid-19 di Sabah adalah amat tinggi pada hari ini iaitu 913 kes dengan peningkatan sebanyak 172 kes berbanding 741 kes yang dicatatkan semalam (27 Julai), malah Kota Kinabalu sahaja mencatatkan 234 kes baharu termasuk 27 kes adalah daripada Penjara Kepayan.

“Seluruh daerah di Negeri Sabah mencatatkan perubahan angka kes positif Covid-19 yang terus meningkat, sekali gus menunjukkan trend yang terus melonjak dan membimbangkan,” katanya dalam satu kenyataan.

Sementara itu, Masidi yang juga jurucakap rasmi Covid-19 negeri Sabah berkata tiga kluster baharu direkodkan semuanya dikesan di Keningau iaitu Kluster Bayangan dan Kluster Bariawa Laut kedua-duanya kluster komuniti serta Kluster Menawo Baitah membabitkan kluster tempat kerja.

“Kluster Bayangan melibatkan penularan di Mukim Bingkor dan Luagan disyaki berpunca daripada perkumpulan keluarga dari luar daerah dengan 21 kes kumulatif, Kluster Bariawa Laut juga berkaitan perkumpulan keluarga mencatat 13 kes kumulatif.

“Kluster Menawo Baitah pula disyaki berpunca daripada pergaulan sesama keluarga yang akhirnya tersebar kepada rakan-rakan melibatkan 16 kes kumulatif,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Rumah Sewa Terbakar, Tidak Sempat Pindahkan Kereta Kesayangan

Penampang: Sebuah bangunan menempatkan lima unit rumah sewa musnah musnah dalam kebakaran berhampiran Balai Polis Putatan, di sini tengah malam tadi.

Kejadian kira-kira jam 12 tengah malam itu turut memusnahkan dua kenderaan, masing-masing Perodua Aruz dan Honda Accord, milik penghuni rumah sewa berkenaan.

Difahamkan, kedua-dua kenderaan terbabit tidak sempat dialihkan oleh pemiliknya berikutan api terlalu marak dan cepat merebak.

Jurucakap Pusat Gerakan Operasi Jabatan Bomba dan Penyelamat Malaysia (JBPM) Sabah, berkata pihaknya menerima panggilan kecemasan daripada orang awam pada jam 12.31 tengah malam.

Bertindak atas maklumat itu, tiga jentera bersama sembilan anggota bomba dikejarkan ke lokasi untuk menyalurkan bantuan.

“Setibanya di lokasi, api sudah memusnahkan sebahagian besar daripada rumah berkeluasan 1,710 meter persegi itu. Malah, beberapa penghuni dibantu penduduk berhampiran turut kelihatan cuba mengawal kebakaran dari terus merebak.

“Operasi pemadaman kemudiannya segera dilakukan dengan bantuan sebuah lagi jentera dari Balai Bomba dan Penyelamat Kota Kinabalu bersama enam anggota,” katanya.

Katanya, kebakaran berjaya dikawal pada jam 2.10 pagi sebelum operasi ditamatkan sepenuhnya.

“Tiada sebarang kecederaan atau kemalangan jiwa dilaporkan. Unit Forensik JBPM Sabah sedang mengenalpasti punca kejadian dan nilai kerugian sebenar,” katanya. – Berita Harian


Covid-19: 3 Kematian, 147 Kes Baharu

PETALING JAYA: Tiga kematian akibat Covid-19 dicatatkan hari ini dengan bilangan kes baharu terus meningkat kepada 3 angka iaitu 147.

Ia sekali gus menjadikan jumlah keseluruhan sebanyak 133 kematian dicatatkan setakat ini.

Daripada 147 kes baharu, 134 dilaporkan di Sabah meletakkan negeri itu kekal mencatatkan jumlah jangkitan harian tertinggi.

Ketua Pengarah Kesihatan Dr Noor Hisham Abdullah berkata, seramai 770 pesakit sedang dirawat di hospital ketika ini.

“Daripada 147 jangkitan baharu hari ini, 143 penularan tempatan dan 4 kes import,” katanya dalam kenyataan hari ini.

Beliau berkata, sehingga kini 8 kes positif Covid-19 sedang dirawat di unit rawatan rapi (ICU) dengan 2 memerlukan bantuan pernafasan.

Manakala, 39 pesakit dilaporkan pulih hari ini.

Kes positif direkodkan di Malaysia sehingga kini berjumlah 10,505 dan kes sembuh 9,602 secara keseluruhan.

Noor Hisham berkata, daripada 143 penularan tempatan, 119 membabitkan warganegara dan 24 bukan warganegara.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Suspek Kes Bunuh Di Penampang Dicekup Selepas 10 Hari Di Sarawak

KOTA KINABALU: Seorang lelaki yang diburu polis bagi membantu siasatan kes bunuh di sebuah pusat hiburan di Penampang, berjaya dicekup di Sarawak, 10 hari selepas kejadian.

Suspek berusia 34 tahun itu ditahan di sebuah hotel di Limbang, Sarawak, pada 10.55 malam.

Ketua Polis Penampang, Mohd Haris Ibrahim, berkata suspek akan dibawa pulang untuk membantu siasatan bagi tuduhan bunuh.

Suspek disyaki terlibat dengan kes tikam seorang lelaki berusia 29 tahun di kelab malam itu pada 3 pagi, 4 Jan.

Mangsa meninggal dunia ketika dirawat di hospital. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Seorang maut, dua parah dirempuh kereta ketika mahu ke sekolah

KOTA BELUD: Seorang kanak-kanak maut, manakala dua lagi parah dirempuh sebuah kereta dipandu lelaki disyaki mabuk, ketika mahu ke sekolah di Jalan Tempasuk 2, Kampung Tempasuk 2, di sini, pagi tadi.

Dalam nahas jam 6.45 pagi, Max Christty, 10, yang juga murid Sekolah Kebangsaan (SK) Tempasuk 2, disahkan meninggal dunia di lokasi kejadian akibat parah di kepala.

KEADAAN kereta yang terbabas dan merempuh dinding rumah penduduk di Jalan Tempasuk 2, Kampung Tempasuk 2, Kota Belud . – Foto Ihsan Bomba

Dua lagi mangsa, iaitu murid SK Tempasuk 2, Maxryona Masdi, 7, serta pelajar Sekolah Menengah Kebangsaan Pekan 1, Michelle Marianne David, 14, yang juga parah di kepala kini dirawat di Hospital Kota Belud dan berada dalam keadaan kritikal.

Ketiga-tiga mangsa dilanggar ketika berdiri di bahu kanan jalan dan sedang menunggu kenderaan untuk ke sekolah.

Ketua Polis Daerah Kota Belud, Superintendan Mohd Zaidi Abdullah, berkata siasatan awal mendapati pemandu terbabit berusia 54 tahun dan bekerja sebagai petani, dalam perjalanan pulang ke rumah di Kampung Tempasuk 2 dari arah Pekan Kota Belud.

“Sebaik tiba di kawasan rumah penduduk di lokasi kejadian, kereta dipandu lelaki itu dipercayai hilang kawalan lalu merempuh ketiga-tiga mangsa yang sedang berdiri di bahu kanan jalan dan menunggu kenderaan untuk ke sekolah.

“Kereta jenis Nissan Sentra itu kemudian terbabas dan melanggar bahagian tepi rumah jenis konkrit berhampiran,” katanya ketika dihubungi, hari ini.

Akibat kemalangan itu, Mohd Zaidi berkata, pemandu terbabit mengalami kecederaan ringan pada bahagian dahi dan dirawat sebagai pesakit luar.

“Punca kejadian disebabkan pemandu disyaki memandu dalam keadaan mabuk dan ditahan selepas menerima rawatan.

“Siasatan masih diteruskan mengikut Seksyen 44(1) Akta Pengangkutan Jalan (APJ) 1987 dan Seksyen 44(1) APJ 1952 kerana memandu dalam keadaan mabuk sehingga menyebabkan kematian,” katanya.

Sementara itu, Ketua Balai Bomba dan Penyelamat (BBP) Daerah Kota Belud, Rozlan Osman, berkata sebaik menerima panggilan kecemasan pada jam 6.53 pagi, seramai 10 anggota bergegas ke lokasi bersama sebuah jentera dan kenderaan utiliti Unit Bantuan Perkhidmatan Kecemasan (EMRS).

Beliau berkata, sebaik sahaja tiba, pihaknya mendapati kenderaan berkenaan terbabas di tepi rumah penduduk selepas merempuh tiga pejalan kaki di bahu kanan jalan.

“Pihak perubatan daripada Hospital Kota Belud yang tiba di lokasi mengesahkan salah seorang mangsa meninggal dunia, manakala dua lagi yang cedera parah dihantar oleh orang awam ke hospital sebelum ketibaan pasukan bomba,” katanya. – Berita Harian


Dua sekolah masih ditutup

DUA sekolah di daerah Beluran masih ditutup hari ini akibat banjir yang menyebabkan kawasan sekolah turut ditenggelami air.

Dua sekolah itu ialah Sekolah Kebangsaan (SK) Sualok dan SK Binsulung, masing-masing membabitkan 203 murid dan 229 murid dengan 13 dan 14 guru.

Pengarah Pendidikan negeri, Mistirine Radin berkata, sebuah lagi sekolah di daerah itu yang ditutup semalam iaitu SK Sungai-Sungai sudah mula beroperasi pagi ini.

“Perkembangan terkini pagi ini, ada dua sekolah masih ditutup akibat banjir iaitu di daerah Beluran, manakala sekolah lain yang ditutup semalam sudah dibuka hari ini,” katanya dalam kenyataan, di sini, hari ini.

Semalam, tujuh sekolah termasuk sebuah sekolah menengah di Beluran dan Pitas ditutup akibat banjir, selain tiga dijadikan Pusat Pemindahan Sementara (PPS) mangsa banjir termasuk sebuah di Kota Marudu.

Tujuh sekolah yang ditutup semalam iaitu masing-masing empat di Beluran dan tiga di Pitas membabitkan seramai 1,989 murid dan pelajar serta 173 guru.

Banjir yang melanda tiga daerah utara Sabah itu sejak Jumaat lalu mula pulih semalam kecuali di Beluran yang dilaporkan masih ada kawasan digenangi air. – Harian Metro


‘Beritahu Hal Sebenar Kepada Anak-Anak, Ujian Paling Besar’

KUALA LUMPUR: “Saya beritahu pada anak-anak bahawa ibu mereka tidak akan kembali lagi kerana Allah lebih menyayanginya.”

Itu yang diberitahu suami kepada Allahyarham Siti Sarah Raissuddin, Shuib ketika menceritakan detik-detik memberitahu hal sebenar iaitu kematian ibu kepada tiga anaknya, Uwais Alqarni, 10, Dzahira Talita Zahra, 8, dan Ariq Matin, 6, hari ini.

Paling pilu, ahli kumpulan Sepahtu itu memberitahu momen untuk memaklumkan perkara sebenar kepada tiga anaknya merupakan detik paling sukar yang perlu dilaluinya semalam.

Bagaimanapun menurut Shuib, Tuhan telah mempermudahkan urusan tersebut walaupun ada diantara anaknya yang masih kurang faham tentang situasi sebenar.

“Apabila saya balik ke rumah. Saya minta diri dengan anak-anak nak mandi. Hari ini, saya mandi lama sangat sebab memikirkan bagaimana caranya untuk saya beritahu perkara sebenar kepada tiga anak saya yang masih belum tahu bahawa ibu mereka sudah tiada lagi.

“Kemudian, ibu mentua minta saya terus-terang dengan anak-anak kerana mereka sudah menonton berita tentang kematian Siti Sarah dalam YouTube.

“Ini dugaan paling berat saya kena buat. Saya cekalkan hati, panggil anak-anak dan terangkan dalam keadaan TV terbuka yang tertulis Siti Sarah sudah tiada.

“Saya cakap pada mereka bahawa ibu tak akan balik lagi. Matin menangis teresak-esak, teruk dia menangis dan saya cakap kita berdoa tetapi ibu milik Allah dan tidak akan dikembalikan kerana Tuhan sangat sayangkan dia,” ujarnya dalam InstaLive hari ini.

Mahu merealisasikan impian arwah isterinya untuk melihat anak-anaknya menjadi insan yang mulia di sisi Tuhan.

“Saya juga berpesan kepada anak-anak agar menjadi insan yang soleh dan solehah kerana itu yang diinginkan oleh ibu mereka.

“Itulah bekalan seorang ibu iaitu amal dan soleh anak-anak mereka,” ujarnya panjang lebar. –

Selain Uwais Alqarni, Dzahira Talita Zahra, dan Ariq Matin, Shuib dan arwah Siti Sarah turut dikurniakan seorang lagi cahaya mata, Ayash Affan berusia tujuh bulan yang kini sedang dirawat di hospital selepas dilahirkan secara pembedahan pada 6 Julai lalu. – Utusan

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Zizi Kirana Tak Kisah Dilabel Simbol Seks

“Suka Hatilah, Ibu Saya Sendiri Pun Tak Bising”

Digelar bintang porno kerana penampilannya yang seksi, Zizi Kirana tidak mahu ambil pusing dengan kecaman dan label yang diberikan kepadanya. Jelasnya beliau selesa berpakaian seperti itu, ibunya juga tidak pernah menentang.

“Apabila mereka melihat dari sudut negatif, memang negatiflah jadinya. Suka hatilah mereka dengan tafsiran imaginasi sendiri melihat. Saya tidak peduli dan tidak pasti apa sebenarnya yang mereka cuba buktikan dengan melabel saya”

Malah kata Zizi, beliau juga tidak pernah terfikir mahu menutup ruangan komen walaupun mendapat pelbagai kecaman kerana menganggap ‘haters’ ini seperti virus yang akan tetap merebak walau dihalang.

“Ibu saya sendiri tidak bising pun dengan cara penampilan saya ini. Tidak terfikir langsung sampai nak tutup ruangan komen walaupun saya banyak mendapat komen negatif. Biarlah mereka sesuka hati meninggalkan apa saja komen”

“Kalau saya tutup pun, mesti ada yang akan tetap cari jalan untuk komen mengenai saya di tempat lain pula. Ibaratnya seperti viruslah, komen-komen sebegitu memang akan merebak ke mana-mana,” katanya. – ROTIKAYA


Pemilik Restoran Perlu Sedia Ruang Tertutup Untuk Pekerja Makan – Polis

KOTA KINABALU: Pesuruhjaya Polis Sabah, Hazani Ghazali, berkata pemilik atau pekerja restoran perlu menyediakan ruangan khas yang tertutup untuk mereka makan ketika beroperasi sepanjang tempoh perintah kawalan pergerakan (PKP).

Katanya, makan atau minum di ruang terbuka dan terdedah kepada orang ramai hanya akan mengundang tindakan kompaun ke atas mereka.

“Sama juga ketika restoran boleh ‘dine in’ sebelum ini, tak kan pemilik atau pekerja makan di meja yang disediakan untuk pelanggan.

“Jadi, saya nasihatkan kepada pemilik atau pekerja restoran, janganlah makan di meja atau kawasan yang seolah-olah menampakkan mereka ‘dine in’,” katanya pada sidang media di Ibu Pejabat Polis Kontinjen (IPK) Sabah.

Sementara itu, Hazani berkata pihaknya akan menghantar pasukan pematuhan tambahan di kawasan mencatatkan peningkatan kes Covid-19 di Sabah.

Katanya, ia bagi memperketatkan lagi pemantauan SOP PKP terutama di daerah seperti Lahad Datu, Kunak dan Tawau.

“Kita tidak akan berkompromi dan kita hantar pasukan pematuhan ke daerah yang kes meningkat seperti di Lahad Datu, Kunak dan Tawau.

“Saya risau dengan Tawau kerana jangkitan Covid-19 di daerah itu ada di mana-mana tempat. Ini cukup merisaukan sebab itu saya hantar pasukan pematuhan yang lebih agresif terutama di Tawau dan Kalabakan.

“Juga kelmarin ada peningkatan sedikit di Lahad Datu dan juga Kunak pun saya hantar pasukan pematuhan,” katanya. – FMT


Umat Islam Di Malaysia Sambut Aidiladha 20 Julai

KUALA LUMPUR: Umat Islam di negara ini akan menyambut Aidiladha pada 20 Julai ini, menurut Penolong Setiausaha Majlis Raja-Raja Mohd Aseral Jusman.

“Bagi menyempurnakan titah perintah Seri Paduka Baginda Yang di-Pertuan Agong, selepas diperkenankan oleh Duli-Duli Yang Maha Mulia Raja-Raja, maka dengan ini saya bagi pihak Penyimpan Mohor Besar Raja-Raja, mengisytiharkan 1 Zulhijjah 1441 Hijrah ialah pada 11 Julai 2021 Masehi.

“Oleh yang demikian, Hari Raya Korban (10 Zulhijjah) bagi negeri-negeri di seluruh Malaysia ditetapkan pada hari Selasa, 20 Julai 2021,” katanya menerusi pengumuman yang disiarkan Radio Televisyen Malaysia (RTM), malam ini. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Gunung Anak Krakatau Meletus, Muntahkan Abu Setinggi 2 KM

JAKARTA : Gunung Anak Krakatau kembali meletus dengan tinggi kolom abu yang teramati kurang lebih 2.000 meter di atas puncak, Jumat (4/1) pukul 14.21 WIB.

Peringatan yang dikeluarkan Pusat Vulkanologi dan Mitigasi Bencana Geologi (PVMBG), Badan Geologi, Kementerian Energi dan Sumber Daya Mineral yang dibagikan Kepala Pusat Data, Informasi dan Hubungan Masyarakat Badan Nasional Penanggulangan Bencana (BNPB) Sutopo Purwo Nugroho melalui pesan singkat, kolom abu mengarah ke utara dan timur laut.

Kolom abu teramati berwarna putih hingga kelabu dengan intensitas tebal. Letusan terekam pada seismogram dengan amplitudo maksimum 14 milimeter dan durasi kurang lebih tiga menit tujuh detik.

Suara dentuman letusan juga terdengar di Pos Pengamatan Gunungapi Anak Krakatau PVMBG.

Status Gunung Anak Krakatau tetap Siaga atau Level III, dengan rekomendasi masyarakat dan wisatawan tidak diperbolehkan mendekati kawah dalam lingkar lima kiloeter dari kawah.

Sutopo menyebut Gunung Anak Krakatau meletus beberapa kali. “Telah terjadi erupsi G Anak Krakatau pada 4/1/2019 pukul 09.39 WIB. Tinggi kolom abu teramati 1.500 m di atas puncak. Kolom abu putih hingga kelabu,” kata Sutopo melalui akun Twitter.

Gunung Anak Krakatau dari kejauhan kembali meletus pukul 12.03 WIB, dengan tinggi letusan sekitar 1.600 meter.

Bahkan, sepanjang Kamis, Gunung Anak Krakatau telah meletus 37 kali. Pola letusannya hampis sama, yaitu melontarkan lava pijar, abu vulkanik dan pasir. – Merdeka.com


RM150,000 Bina Laluan Untuk Penduduk Kampung Titingan, Tawau

TAWAU, 19 Feb : Sebanyak RM150,000 diperuntukkan bagi membina laluan batu kelikir di Blok 6 dan 7 di Kampung Titingan di sini sebagai laluan utama untuk keselesaan serta keselamatan penduduk kampung itu.

Pembantu Menteri Kewangan Sabah Datuk Nizam Abu Bakar Titingan berkata laluan itu bagi menggantikan dua jambatan usang yang digunakan penduduk merentas kawasan paya di kampung berkenaan.

“Laluan di Blok 7 itu sudah siap sepanjang 130 meter manakala laluan di Blok 6 sepanjang 160 meter masih dalam proses dan dijangka siap dalam masa terdekat. Peruntukan bagi projek ini RM75,000 setiap laluan.

“Di samping itu kita juga dalam rancangan menaik taraf jambatan lain di kampung berkenaan,” katanya kepada pemberita selepas menyampaikan 200 bakul makanan kepada golongan B40 di sini, hari ini.

Penduduk kampung, Badrianshah Hamdi ketika ditemui mengucapkan terima kasih atas keprihatinan kerajaan membina laluan tersebut.

“Laluan ini lebih selamat dan selepas ini tidak lagi perlu khuatir jika musim hujan kerana jambatan tidak kukuh,” katanya. – BERNAMA


Saya Akan Serah Kepada Anwar Ibrahim – Tun M

KUALA LUMPUR: Tun Dr Mahathir Mohamad hari ini bertekad tidak akan membiarkan negara dalam keadaan berantakan apabila beliau melepaskan jawatannya sebagai Perdana Menteri bila tiba masanya nanti.

Pemimpin berumur 93 tahun itu berkata, memang menjadi hasratnya untuk terus bekerja keras buat negara dan menyelesaikan masalah yang dihadapi.

“Yang pastinya saya tidak akan berlalu meninggalkan (kepemimpinan) negara ini dalam keadaan berantakan, seperti yang dilakukan oleh kepimpinan sebelum ini. Jadi, saya sedang bekerja keras untuk negara, sedaya upaya, dan diharapkan kita akan dapat membetulkan keadaan dan menyelesaikan semua masalah yang kita warisi (dari kerajaan sebelum ini),” katanya.

Beliau berkata demikian dalam sesi program ‘The Future of Malaysia and ASEAN’ di Sidang Kemuncak Perniagaan ASEAN Bloomberg ke-5 di Bangkok hari ini, yang dihoskan oleh Ketua Koresponden Antarabangsa bagi Asia Tenggara Bloomberg Television, Haslinda Amin.

Menjawab satu soalan, Dr Mahathir berkata beliau akan berpegang teguh kepada janjinya untuk menyerahkan tampuk kepemimpinan negara kepada Presiden PKR, Datuk Seri Anwar Ibrahim.

Ditanya sama ada Anwar sudah bersedia untuk memikul jawatan itu, Dr Mahathir berkata: “Ia bukan soal sama ada beliau sudah bersedia atau tidak. Saya sudah berjanji, dan saya akan berpegang teguh kepada janji saya”.

Dr Mahathir turut menyentuh soal Jemaah Menterinya dengan berkata, tidak ada sebarang rombakan jawatan setakat ini, dan beliau akan berbuat demikian hanya sekiranya ada keperluan.

Menjelaskan pendiriannya berhubung perkara itu beliau berkata: “Apabila anda merombak Kabinet, ini akan mengakibatkan kebanyakan orang merasa tersinggung, dan mereka mungkin bertindak balas dengan cara yang menjejaskan hubungan baik.

“Saya tidak suka mengetepikan orang, dan meletakkan muka baru. Saya tidak pernah melakukannya sebelum ini, dan saya tidak akan buat begitu sekarang,” katanya.

Dr Mahathir berkata, semua menteri bekerjasama dengan baik sebagai satu pasukan.

“Di kebanyakan negara selepas berlaku perubahan kerajaan, akan ada mereka yang dibuang, dan ada yang baru dimasukkan. Semua itu berlaku di negara-negara lain, tapi di Malaysia kita tidak suka kerap kali sangat bertukar menteri.

Ditanya impiannya buat generasi muda Malaysia, Perdana Menteri menyuarakan harapannya agar mereka akan lebih peka dengan pembangunan negara.

“Mereka perlu menyayangi negara, dan sanggup bersama membina Malaysia untuki menjadi sebuah negara maju,” katanya.

Beliau juga berkata, generasi negara perlu menghargai generasi sebelum mereka yang memiliki pengalaman yang amat luas. – BERNAMA


Ketua Wira Warisan Sepanggar nafi keluar kenyataan bantah pelantikan NC UMS

KOTA KINABALU: Ketua Wira Warisan Sepanggar, Jumardi Lukman menafikan laporan berita portal Sabahkini2.com yang menyatakan beliau membantah pelantikan Naib Canselor Universiti Malaysia Sabah (UMS) baharu.

Jumardi berkata berita bertajuk Pelantikan Presiden MACMA ‘orang kuat’ IKRAM sebagai Naib Canselor UMS ditentang Warisan yang disiarkan ada 26 Julai itu turut menyatakan beliau membantah pelantikkan berkenaan sekaligus tidak menyokong inspirasi Warisan.

“Saya menafikan segala tohmahan dan fitnah dilemparkan kepada saya serta Parti Warisan Sabah khususnya Sepanggar yang menyatakan saya menentang segala keputusan berkaitan pelantikan itu baru-baru ini.

“Oleh itu, kita sudah membuat laporan polis berhubung perkara ini agar dapat membersihkan nama mahupun imej saya termasuklah imej Warisan,” katanya ketika ditemui di perkarangan Balai Polis Karamunsing, di sini hari ini.

Dalam pada itu, Jumardi meminta pihak polis menyiasat kejadian terbabit selain siasatan ke atas portal Sabahkini2.com berikutan menulis berita tidak benar serta berunsur fitnah.

Semalam, SabahNewsToday melaporan bahawa Profesor Dr Taufiq Yap Yun Hin dari Universiti Putra Malaysia (UPM) dikhabarkan bakal dilantik menjadi Naib Canselor UMS berkuatkuasa 30 Julai ini.

Dr Taufiq, 51, berasal dari Kota Kinabalu akan menggantikan Profesor Datuk Dr D Kamaruddin D Mudin yang tamat tempoh perkhidmatan pada 27 Julai.

Sabah News Today turut difahamkan pelantikan Dr Taufiq bagi tempoh tiga tahun sehingga 29 Julai 2022 telah dipersetujui oleh Menteri Pendidikan Dr Maszlee Malek. – SabahNews Today


COVID-19: Indonesia Batal Peperiksaan Sekolah, Tidak Galak Balik Kampung Sambut Aidilfitri

JAKARTA: Indonesia membatalkan Ujian Nasional atau peperiksaan persekolahan tahun 2020 dan tidak menggalakkan orang ramai pulang ke kampung menyambut Aidilfitri pada Mei ini, bagi mengekang penularan virus COVID-19.

Kes positif COVID-19 di Indonesia terus mencatatkan peningkatan dengan kematian setakat hari ini berjumlah 55 kes.

“Kes positif kini berjumlah 686, tambahan sebanyak 107 kes, berbanding 579 kes semalam. Jumlah kematian setakat hari ini, meningkat kepada 55 kes (semalam 49), kes kematian terbanyak adalah di Jakarta (31 kes),” kata Jurucakap Pemerintah Indonesia berkenaan COVID-19, Achmad Yutianto yang disiarkan di saluran Youtube rasmi Badan Nasional Pengurusan Bencana Indonesia.

Menteri Pendidikan dan Kebudayaan Indonesia Nadiem Makarim berkata Ujian Nasional tahun 2020 untuk Sekolah Dasar (di Malaysia Ujian Penilaian Sekolah Rendah), ujian nasional di peringkat Sekolah Menengah Pertama (di Malaysia peperiksaan Pentaksiran Tingkatan Tiga (PT3), dan ujian nasional Sekolah Menengah Atas (seperti peperiksaan Sijil Pelajaran Malaysia), dibatalkan dan perkara itu telah dipersetujui Dewan Perwakilan Rakyat Indonesia (Parlimen Indonesia).

“Pembatalan ini disebabkan faktor keamanan (keselamatan), kesihatan dan timbulnya risiko kesihatan (akibat virus COVID-19), kerana Ujian Nasional 2020 membabitkan lapan juta pelajar,” katanya dalam siaran di televisyen tempatan.

Sementara itu, Ketua Pengarah Pengangkutan Darat Kementerian Pengangkutan, Budi Setyadi berkata pemerintah Indonesia tidak menggalakkan aktiviti “bermudik” atau balik kampung, untuk orang ramai pulang menyambut Aidilfitri pada Mei nanti.

“Saya menggesa semua orang supaya tidak kembali ke kampung halaman mereka sehingga keadaan kembali pulih. Mudik membabitkan pergerakan besar-besaran dan boleh menyebarkan virus,” katanya dipetik media tempatan.

Setiap kali sambutan Aidilfitri, Indonesia, negara berpenduduk lebih 270 juta orang itu, akan menyaksikan pergerakan besar-besaran aktiviti ‘bermudik’, orang ramai pulang ke kampung halaman masing- masing.

Achmad Yurianto sebelum ini menyatakan, dikhuatiri lebih 600,000 warga Indonesia berisiko positif virus COVID-19.

Jumlah kes positif, katanya, boleh atau berkemungkinan meningkat secara drastik berdasarkan pengesanan kontak mereka yang positif dengan orang sekitar mereka sebelum ini (pengesanan kontak sebelum mereka yang positif itu disahkan positif). – BERNAMA


Tingkat Risikan ESSCOM Perangi Penjenayah Rentas Sempadan

LAHAD DATU –  Perisikan Pasukan Kawasan Keselamatan Khas Pantai Timur Sabah (ESSCom) perlu dipertingkatkan dalam usaha memerangi elemen jenayah rentas sempadan.

Komander ESSCom, Datuk DCP Hazani Ghazali berkata perkara itu kerana penjenayah rentas sempadan menjadikan Zon Selamat Timur Sabah (ESSZone) sebagai sasaran utama terutama kepada kru bot nelayan dan pusat pelancongan.

DCP Datuk Hazani Ghazali, Komander ESScom. Gambar Fail SNT

“Tanpa perisikan yang mantap dan kukuh kita tidak boleh melaksanakan apa-apa walaupun pasukan kita memiliki aset-aset yang canggih dan keanggotaan yang lengkap.

“Apabila saya mengambil alih jawatan Komander ESSCom, saya memberi tumpuan serta fokus kepada intelligent dulu, mula gerakan dan susun atur serta berhubung dengan semua pihak berkaitan dengan intelligent, untuk kita merancang dan memantapkan aspek perisikan termasuk melaksanakan operasi-operasi yang berkaitan,” katanya dalam satu kenyataan di sini, hari ini.

Dalam pada itu, Hazani berkata Timbalan Ketua Cawangan Khas Ibu Pejabat Polis Kontinjen Selangor SAC Adnan Abdullah dilantik sebagai Ketua Staf Perisikan Kawasan Keselamatan Khas Pantai Timur Sabah (ESSCOM) yang baharu berkuatkuasa pada Isnin depan.

Menurut Hazani, perlantikan Adnan, 58, itu bagi menggantikan SAC Datuk Hashim Justin yang bersara wajib pada 17 November ini selepas berkhidmat selama 39 tahun dalam pasukan Polis Diraja Malaysia.

“Datuk Hashim banyak main peranan membantu dalam merencana pengoperasian risikan yang dilaksanakan oleh ESSCOM,” katanya berharap Adnan turut sama dapat mengetuai unit risikan ESSCom dengan lebih baik.


Kucing Digantung Sampai Mati Kerana Makan 9 Ekor Burung Merpati

Baru-baru ini tular di media sosial gambar seekor kucing berwarna putih digantung sehingga mati yang dipercayai berlaku di Indonesia. Menurut sumber, kucing itu dihukum gantung sampai mati kerana memakan 9 ekor burung merpati milik seorang individu. “Ini kucing yang makan burung merpati saya yang hilang sejak kebelakangan ini, 9 ekor burung merpati. Sudah seminggu saya buat pengintipan,” tulis Dewa Candra. Perbuatan Dewa itu mengundang kemarahan ramai sehingga menarik perhatian NGO yang kemudian melaporkan perbuatan Dewa itu kepada polis pada 16 Disember 2019. Junian Christina, anggota Bali Cat Lovers berkata, Dewa tidak sepatutnya bertindak melampau seperti itu, sebaliknya dia hanya perlu mengusir kucing itu. “Kucing itu perlu diusir sahaja, tak perlu diseksa seperti itu. Ini dah viral di media sosial, kita akan laporkan kepada unit jenayah siber,” katanya. Sumber: Sosok


Aktiviti Rekreasi Kembali Aktif Di Labuan

LABUAN: Penduduk Labuan kembali menjalani rutin kehidupan lebih bebas termasuk mengadakan aktiviti rekreasi berkumpulan selepas beralih ke Fasa Empat Pelan Pemulihan Negara (PPN).

Seiring dengan itu, Pusat Koreksional Labuan (PKL), baru-baru ini menganjurkan program berbasikal Kayuhan Santai Merdeka PKL 2021 sempena sambutan Hari Kebangsaan.

Program itu disertai 30 kakitangan pusat berkenaan sebagai sebahagian program sambutan Hari Kebangsaan, selain mengaktifkan semula aktiviti rekreasi untuk kesihatan penduduk di pulau bebas cukai itu.

Sementara itu, Pengarah PKL, Penolong Komisioner Penjara (PKP), Kalbin Mohd Said, berkata aktiviti rekreasi seperti berbasikal juga penting untuk mengekalkan tahap kecergasan pegawai dan anggota pusat berkenaan.

“Kita berharap menerusi Program Kayuhan Santai Merdeka 2021 ini akan menjalinkan hubungan yang lebih baik dan erat dalam kalangan warga PKL, termasuk ahli keluarga mereka,” katanya.

Labuan kini sudah mencapai imuniti kelompok dengan 94.5 peratus daripada penduduk dewasanya sudah melengkapkan suntikan vaksin COVID-19 setakat ini.

Kes baharu COVID-19 di pulau itu juga menurun secara drastik kepada satu angka berbanding tiga angka pada Mei hingga Julai lalu dengan sebanyak lima kes baharu dicatatkan semalam.

Labuan beralih ke Fasa Empat PPN sejak 26 Ogos lalu sekali gus membolehkan lebih banyak sektor ekonomi dan aktiviti penduduk dibenarkan beroperasi.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Sakit Hati Anak Didenda, Ibu Biadap Tergamak ‘Denda’ Ustazah Merangkak Dalam Kelas

Guru ibarat lilin yang sanggup membakar diri, mengorbankan masa dan tenaga demi melihat kejayaan pelajarnya. Tanpa seorang guru, siapalah kita hari ini. Setuju? Perkongsian kali ini buat kami tergaman apabila maruah seorang guru dipijak-pijak bagai tiada erti.

Rakaman video berdurasi 2 minit ini menimbulkan pelbagai respon orang ramai yang rata-ratanya terkejut dengan tindakan seorang ibu yang dilihat menyuruh seorang ustazah merangkak gara-gara anaknya didenda.

Cukup kurang ajar, sebagai parent awak telah menghancurkan hati semua guru diseluruh dunia. Haramkan setitik doa dan ilmu utk anakmu. Mana jabatan pendidikan malaysia, sila ambik tindakan buat insan bodoh ini. Kalau awak sendiri rasa tersangat hebat sila ambik masa seminggu handle sahaja untuk handle kelas handle kerenah anak-anak murid.

Di dalam video tersebut, ibu tersebut dipercayai  datang ke sekolah dan meminta ustazah itu merangkak mengelilingi kelas sambil disaksikan murid, sebagai hukuman kerana mendenda anaknya. Menurutnya, anaknya trauma tidak mahu hadir ke sekolah gara-gara didenda oleh ustazah tersebut. Malah, dakwanya lagi anak itu cedera tidak dapat mengambil air wuduk kerana kesakitan.

Video itu menimbulkan amarah orang ramai yang merasakan perbuatan itu sangat biadap. Seorang guru tidak patut diperlakukan sedekimian walau ianya berpunca dari guru tersebut.


Dua PATI Kelaparan Serah Diri

TAWAU: Penduduk Kampung Batu Payung, di sini, sekali lagi berjaya menahan dua lelaki pendatang asing tanpa izin (PATI), selepas pasangan bapa dan anak itu keluar menyerah diri, hari ini.

Ssuspek masing-masing berumur 40-an dan 15 tahun itu, dikatakan keluar dari persembunyian mereka akibat kelaparan selepas hampir dua hari bersembunyi di kawasan kebun kelapa sawit berhampiran.

Pasangan anak-beranak tersebut terpaksa menahan sejuk selepas hujan lebat selama lebih dua jam dilaporkan berlaku di kampung berkenaan, awal pagi tadi.

Difahamkan suspek pergi ke rumah penduduk dan merayu diberikan makanan.

Menurut seorang penduduk yang mahu dikenali sebagai Awang, 50-an, suspek mengaku antara Pati yang menyeludup masuk dari Indonesia ke perairan Batu Payung, malam kelmarin, dan bersembunyi di dalam kebun penduduk bagi mengelak ditahan pihak berkuasa.

“Lelaki dewasa itu bersedia untuk diserahkan kepada pihak berkuasa dan terpaksa menyerah diri selepas anaknya tidak dapat menahan lapar.

“Selepas memastikan mereka tidak berbahaya, saya meminta isteri menyediakan bihun goreng dan nasi untuk diberikan kepada mereka,” katanya ketika ditemui media, hari ini.

Tambah Awang, suspek yang lebih muda itu kelihatan tidak dapat menahan sebak apabila beberapa kali menangis ketika menjamah makanan

“Walaupun mereka melakukan kesalahan, tetapi sebagai manusia, menjadi tanggungjawab kepada saya untuk memberikan makan dan minum.

“Kemudian, saya memaklumkan Ketua Kampung sebelum polis dan pasukan perubatan tiba bagi tindakan lanjut,” katanya.

Selepas pemeriksaan kesihatan dilakukan, kedua-dua suspek kemudian dibawa ke Balai Polis Bandar Sri Indah bagi tujuan rekod sebelum dihantar ke pusat kuarantin.

Semalam, Borneo Today melaporkan tindakan bertanggungjawab penduduk Kampung Batu Payung apabila berjaya memberkas 18 PATI termasuk seorang bayi berumur 3 bulan selepas dikesan baru mendarat di pesisir pantai di situ.

Kumpulan PATI berkenaan dikatakan bergerak dari Sungai Nyamuk, Indonesia, dan menyeludup masuk ke perairan daerah ini sebelum bergerak ke Lahad Datu dan Kunak untuk bekerja.

Sebahagian daripada mereka mempunyai passport sah namun memilih jalan tikus  selepas Kerajaan Sabah masih menutup pintu masuk sempadan kepada negara jiran susulan Covid-19.

Bagaimanapun, sebahagian lagi tidak memiliki sebarang dokumen pengenalan diri selain dokemen perjalanan tamat tempoh.

Sementara itu, Pesuruhjaya Polis Sabah Datuk Zaini Jass ketika dihubungi mengesahkan tangkapan berkenaan.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


350 Jemaah Tabligh Dinasihatkan Tidak Solat Jumaat Sementara

TAWAU: Semua 350 jemaah tabligh dan kontak terdekat diminta tidak hadir ke masjid atau surau bagi menjalankan aktiviti termasuk solat Jumaat dan fardhu bagi mengelakkan risiko penyebaran Covid-19 kepada pihak lain.

Pegawai Kesihatan Kawasan Tawau Dr G Navindran berkata, arahan itu hanya bersifat sementara iaitu sepanjang tempoh kuarantin selama 14 hari yang diberikan kepada mereka.

“Perkara itu sudah dijelaskan oleh Jabatan Hal Ehwal Agama Islam Negeri Sabah (JHEINS) dan atas nasihat mufti negeri.

“Hasil perbincangan yang dilakukan, kata sepakat dicapai iaitu meminta semua jemaah tabligh berkenaan mematuhi arahan kuarantin yang dikeluarkan demi kesejahteraan bersama,” katanya kepada media.

Katanya, selepas tempoh kuarantin dan disahkan negatif Covid-19, individu terbabit bebas untuk mengunjungi masjid semula seperti biasa.

Pegawai Tadbir Agama JHEINS Tawau, Kahar Sundu mengesahkan pihaknya mengeluarkan surat pekeliling kepada semua masjid dan surau di sekitar daerah ini mengenai larangan ke atas suspek Covid-19 mengunjungi rumah ibadah dalam tempoh kuarantin.

“Larangan ini termasuk membabitkan mengerjakan solat fardu, solat Jumaat, iktikaf dan tinggal di masjid atau surau.

“Saya berharap agar semua pihak berlapang dada, sabar dan redha dengan situasi yang berlaku sekarang,” katanya.

Sementara itu, Ketua Polis Daerah Tawau Asisten Komisioner Peter Umbuas berkata, semua pihak perlu mematuhi arahan kuarantin dibawah Seksyen 14 Akta Pencegahan dan Pengawalan Penyakit Berjangkit 1988.

“Kegagalan mematuhi larangan berkenaan dianggap sebagai ingkar dan melakukan kesalahan mengikut Seksyen 20 dan boleh dikenakan tindakan di bawah Seksyen 24 akta yang sama.

“Pihak kami memberi jaminan kepada Pejabat Kesihatan Kawasan Tawau bahawa kami akan membantu melaksanakan serta menguatkuasakan arahan itu,” katanya. – BorneoToday


Remaja Perempuan Terpedaya Kekasih Minta Keluarkan ‘Sel Darah Putih’

Seorang remaja perempuan berusia 15 tahun di Indonesia tidak menyedari dia telah diperdaya oleh teman lelaki yang mengajaknya melakukan hubungan intim kerana lelaki itu berkata dia perlu mengeluarkan ‘sel darah putihnya’.

Mangsa mengaku melakukan hubungan intim dengan lelaki itu untuk membantunya ‘menyembuhkan’ penyakit yang dihidap pasangannya itu.

Kejadian itu dikongsi oleh pengguna Twitter, Giorno Joester, yang menegaskan betapa pentingkan pendidikan seks bagi menghindari kejadian seperti itu berlaku.

Berdasarkan perkongsian perbualan WhatsApp itu, mangsa tidak mengetahui ‘sel darah putih’ yang dimaksudkan itu sebenarnya adalah sperma.


Tidak Perlu Kelulusan Kerajaan Negeri & PDRM Untuk Masuk Ke Sabah Bermula Isnin Depan

KOTA KINABALU: Jawatankuasa Pengurusan Bencana COVID-19 Sabah hari ini memutuskan tiada lagi keperluan mendapatkan kelulusan kemasukan daripada kerajaan negeri Sabah dan Polis Diraja Malaysia untuk mereka yang bukan berasal dari Sabah bermula Isnin ini.

Menteri Kerajaan Tempatan dan Perumahan Sabah Datuk Masidi Manjun berkata sehubungan itu hanya dua syarat yang perlu dipatuhi bagi kemasukan ke Sabah iaitu lengkap menerima vaksin COVID-19 dan keputusan ujian saringan Rapid Test Kit (RTK) negatif.

Jurucakap COVID-19 Sabah itu berkata langkah berkenaan selaras dengan keputusan kerajaan negeri membenarkan rentas negeri bermula Isnin depan.

“Kemas kini SOP (prosedur operasi standard) akan diumum kemudian,” katanya dalam kenyataan di sini hari ini.

Pada 13 Okt lepas, Ketua Menteri Datuk Hajiji Noor dilaporkan sebagai berkata kerajaan negeri bersetuju membenarkan rentas negeri berkuat kuasa Isnin ini, dan kemasukan ke Sabah meliputi lawatan sosial dan pelancongan adalah dibenarkan dengan beberapa syarat. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


AS pandang rendah keupayaan kami – Huawei

BEIJING: Pengasas Huawei Technologies Co Ltd, Ren Zhengfei menegaskan Amerika Syarikat (AS) memandang rendah keupayaan syarikatnya itu.

Zhengfei berkata walaupun terdapat percubaan untuk menyukarkan lagi pihaknya menjalankan perniagaan dengan syarikat AS, tetapi ia tidak menghalang perancangan 5G syarikat.

“Amalan semasa ahli politik AS meremehkan kekuatan sebenar kami. Teknologi 5G kami tidak akan terjejas kerana dari segi teknologi sedia ada, tiada pihak yang dapat mengejar Huawei dalam masa dua atau tiga tahun akan datang,” katanya dalam temu bual dengan media China, sambil menambah bahawa syarikatnya itu mempunyai stok komponen dan cip, serta tidak dapat dipisahkan dari dunia.

Zhengfei berkata, pihaknya juga sedang dalam perbincangan dengan Google bagi mencari jalan penyelesaian larangan AS itu.

Beliau menyifatkan Google sebagai syarikat yang sangat bertanggungjawab, dan kedua-dua pihak membincangkan jalan penyelesaian terbaik.

Huawei disenarai hitam oleh AS dan mengeluarkan peraturan yang meletakkan Huawei dan 68 sekutunya di lebih dua belas negara dalam Senarai Entiti, langkah yang menghalang syarikat itu membeli komponen daripada firma AS tanpa kelulusan kerajaan terlebih dulu.

Tindakan itu terjadi apabila kedua-dua ekonomi terbesar di dunia itu terbabit dalam perang tarif yang disifatkan pegawai AS sebagai amalan perdagangan tidak adil China.

AS percaya telefon pintar Huawei dan peralatan rangkaian boleh digunakan China untuk mengintip rakyat AS, tuduhan yang berulang kali dinafikan Huawei.

Jabatan Perdagangan AS terlebih dulu mengeluarkan notis Rabu lalu bahawa ia menambah Huawei ke dalam senarai hitam itu.

Huawei “terbabit dalam aktiviti yang bertentangan dengan keselamatan negara atau kepentingan dasar luar AS,” kata perintah itu.


MPT Pantau Dua Kedai Makan Langgar SOP

TAWAU: Dua premis makanan  dikesan melanggar pematuhan prosedur operasi standard (SOP) ketika beroperasi di sekitar Jalan Perbandaran, di sini, semalam.

Dalam kejadian pukul 9 malam itu, pelanggan kedai duduk antara empat hingga enam orang semeja sekali gus melanggar penjarakan sosial yang ditetapkan pihak berkuasa yang menghadkan bilangan pelanggan dalam satu-satu masa.

Menurut pengadu yang hanya mahu dikenali sebagai Afil, 29, dia terkejut melihat kehadiran ramai orang di dua premis tersebut.

“Dianggarkan lebih 20 orang berada di satu daripada premis berkenaan terdiri daripada lelaki dan wanita.

“Manakala 12 orang pelanggan berada di sebuah premis lagi yang duduk di tiga buah meja,” katanya.

Tambahnya, lebih mengejutkan ada beberapa meja menempatkan sehingga enam orang dalam satu masa yang dilihat berbual sambil menikmati minuman dan makanan.

“Mungkin mereka tinggal serumah atau satu keluarga, namun, apabila pihak polis tiba di lokasi kejadian, kumpulan berkenaan menaiki sehingga empat kenderaan berbeza dan segera beredar dari lokasi berkenaan.

“Tindakan ini cukup dikesali, apatah lagi kita kini sudah melalui kehidupan yang sukar lebih dua bulan ekoran perlaksanaan Perintah Kawalan Pergerakan (PKP) dan Perintah Kawalan Pergerakan Bersyarat (PKPB),” katanya ketika dihubungi, hari ini.

Menurut Afil, dia tidak berniat untuk mengganggu perniagaan mereka, namun terkilan kerana tindakan ingkar SOP yang ditetapkan mengundang kepada risiko penyebaran Covid-19.

“Saya mempunyai abang dan kakak yang bekerja sebagai jururawat dan polis.

“Setiap hari, saya melihat mereka terpaksa bertugas tanpa mengira masa untuk memerangi Covid-19,” katanya.

Justeru, dia berasa kecewa apabila melihat ada pihak yang mengambil sambil lewa pematuhan SOP dan mementingkan diri.

“Namun, saya bersyukur apabila melihat ada anggota polis yang tiba di lokasi berkenaan dan mengarahkan pelanggan beredar termasuk memberi amaram kepada pemilik premis,” katanya.

Sementara itu, pengurusan Majlis Perbandaran Tawau (MPT) menerusi Pusat Kawalan Operasi Bencana (PKOB) Daerah Tawau ketika dihubungi mengesahkan menerima aduan tersebut yang tular di media sosial.

“Pemeriksaan juga sudah dilakukan petang tadi di premis berkenaan dan kami mendapati ada peniaga gagal menyediakan cecair sanitasi dan alat pemeriksaan suhu di premis masing-masing.

“Malah ada peniaga yang menafikan membiarkan bilangan pelanggan yang ramai duduk dalam satu meja seperti yang tular di media sosial,” katanya.

Siasatan terperinci akan dilakukan termasuk berdasarkan maklumat daripada pengadu sebelum sebarang tindakan susulan diambil.

“Untuk makluman, sebanyak 32 premis sekitar daerah ini sudah diberikan amaran kerana gagal mematuhi SOP, pagi tadi, dan perkara ini sudah dipanjangkan kepada Kementerian Kesihatan Malaysia (KKM) untuk tindakan.

“PKOB berharap agar semua pihak termasuk peniaga dan pelanggan mematuhi arahan yang ditetapkan bagi membolehkan usaha kerajaan memerangi Covid-19 berjaya dicapai,” katanya. – BorneoToday

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost